text:
Anadzipereka ndi Mtima Wonse ku Micronesia
KATHERINE anakulira ku United States ndipo anabatizidwa kukhala wa Mboni za Yehova ali ndi zaka 16. Iye ankalalikira mwakhama kwambiri m’dera lawo koma sankapeza anthu ofuna kuphunzira. Mlongoyu anati: “Ndinkawerenga za anthu amene ankapemphera kwa Mulungu kuti awatumizire munthu woti azikawaphunzitsa Baibulo. Ndinkalakalaka nditapeza munthu wotero koma sizinkatheka.”
Atalalikira kwa zaka zingapo m’deralo, Katherine anaganiza zosamukira kumene anthu angafune kumva uthenga wa Ufumu. Koma ankakayikira zoti angakwanitse kukakhala kwayekha. Pa nthawi ina imene anachoka kwawo kwa milungu iwiri yokha, ankasowa kwambiri achibale ake tsiku lililonse. Koma anaganizabe zosamuka chifukwa chofunitsitsa kuthandiza anthu kuti adziwe Yehova. Atafufuza za mayiko osiyanasiyana oti n’kusamukirako, analembera kalata ku ofesi ya nthambi ya ku Guam. Abale a kumeneko anamuyankha n’kumufotokozera zonse zofunika. Ndiyeno mu July 2007, Katherine ali ndi zaka 26, anasamukira kuchilumba china m’nyanja ya Pacific chotchedwa Saipan. Chilumbachi chili pa mtunda wa makilomita pafupifupi 10,000 kuchokera kwawo. Kodi zinamuyendera bwanji atasamuka?
MAPEMPHERO AWIRI ANAYANKHIDWA
Atangofika kumpingo wake watsopano, Katherine anakumana ndi mayi wina dzina lake Doris. Mayiyu anali wazaka za m’ma 40 ndipo anavomera kuphunzira Baibulo. Koma atangophunzira naye mitu itatu yoyambirira ya buku lakuti Baibulo Limaphunzitsa Chiyani, Katherine anayamba kuda nkhawa. Iye anati: “Phunziro langa ndi Doris linkayenda bwino kwambiri ndipo sindinkafuna kuti ndimusokoneze. Ndinali ndisanachititsepo phunziro kwa nthawi yaitali. Choncho ndinkaona kuti Doris akufunikira mlongo waluso komanso wokulirapo kuti amuthandize bwinobwino.” Katherine anapemphera kwa Yehova kuti amuthandize kupeza mlongo woyenerera woti apitirize kuphunzira ndi Doris. Kenako anaganiza zouza Doris kuti amupezera munthu wina kuti aziphunzira naye.
Katherine anati: “Ndisanafotokoze maganizo angawa, Doris ananena kuti akufuna kundiuza za vuto linalake. Nditamvetsera vutolo, ndinamufotokozera mmene Yehova anandithandizira nditakumana ndi vuto ngati lomwelo. Mayiyu anathokoza kwambiri.” Kenako Doris anauza Katherine kuti: “Ukudziwa, Mulungutu akukugwiritsa ntchito kuti undithandize. Tsiku limene unayamba kufika lija ndinali nditawerenga Baibulo kwa maola ambiri. Ndiyeno ndinapemphera kwa Mulungu, uku ndikulira, kuti anditumizire munthu woti azindiphunzitsa Baibulo. Kenako ndi mmenenso iweyo unkagogoda pakhomo. Ndimaona kuti Mulungu anayankha pemphero langa.” Katherine akamafotokoza zimene zinachitika pa nthawiyi misozi imayamba kulengeza m’maso mwake. Iye anati: “Zimene Doris ananenazi zinali ngati yankho la pemphero langanso. Ndinamva ngati Yehova akundiuza kuti ndipitirize phunzirolo.”
Doris anabatizidwa mu 2010 ndipo panopa amaphunzitsa Baibulo anthu ambiri. Katherine anati: “Ndinkafunitsitsa nditathandiza winawake kukhala mtumiki wa Mulungu. Ndimathokoza Yehova kuti anandithandiza kuti zimene ndinkalakalaka kwa nthawi yaitali zitheke.” Masiku ano, Katherine ndi mpainiya wapadera kuchilumba cha Kosrae m’nyanja ya Pacific.
ZIMENE MUNGACHITE POTHANA NDI MAVUTO ATATU
Abale ndi alongo oposa 100 ochokera kumayiko ena atumikirapo kuzilumba za ku Micronesia. Iwo anali azaka za pakati pa 19 ndi 79. Abale ndi alongo akhamawa amamva ngati Erica, yemwe anasamukira ku Guam mu 2006 ali ndi zaka 19. Iye anati: “Kuchita upainiya m’dera limene anthu ambiri amamvetsera kumasangalatsa kwambiri. Ndikuyamikira kuti Yehova anandithandiza kuti ndichite utumiki wabwino kwambiri umenewu.” Masiku ano, Erica akuchita upainiya wapadera pachilumba cha Ebeye ku Marshall Islands. Komabe kutumikira kudziko lina kumakhala ndi mavuto ake. Tiyeni tikambirane mavuto atatu amene anthu ambiri omwe asamukira ku Micronesia akumana nawo.
Kuzolowera moyo watsopano. M’bale wina wazaka 22 dzina lake Simon anasamukira kuchilumba cha Palau mu 2007. Iye anaona kuti malipiro amene angapeze kumeneko ndi ochepa kwambiri powayerekezera ndi amene ankapeza kwawo ku England. Simon anati: “Ndinayenera kuzolowera kuti ndisamangogula chilichonse chimene ndikufuna. Panopa ndimafunika kusankha bwino chakudya choti ndigule komanso ndimayesetsa kupeza mitengo yabwino ya zinthu. Chinthu china chikawonongeka ndimayesa kupeza munthu amene angandithandize kuchikonza.” Kodi moyo watsopanowu unamukhudza bwanji? Iye anati: “Zandithandiza kuzindikira zinthu zofunika kwambiri komanso kugwiritsa ntchito bwino zinthu zochepa zomwe ndili nazo. Nthawi zambiri ndaona kuti Yehova akundithandiza. Pa zaka 7 zimene ndatumikira kunoko, sindinasowepo chakudya kapena malo ogona.” Yehova amathandizadi anthu amene amakhala moyo wosalira zambiri n’cholinga choti aike zinthu za Ufumu patsogolo.—Mat. 6:32, 33.
Kusowa achibale anu. Erica anati: “Ndimakonda kwambiri achibale anga ndipo ndinkadera nkhawa kuti sindingakwanitse kutumikira kutali.” Kodi anakonzekera bwanji kuti athane ndi vutoli? Iye anati: “Ndisanasamuke ndinawerenga nkhani za mu Nsanja ya Olonda zokhudza kusowana ndi achibale. Zimenezi zinandithandiza kuti ndilimbe mtima. M’nkhani ina, mayi wina analimbikitsa mwana wake wamkazi pomuuza kuti, ‘Yehova angakusamalire bwino kuposa ineyo.’ Mawu amenewa anandilimbikitsa kwambiri.” Hannah ndi mwamuna wake, dzina lake Patrick, amatumikira pachilumba cha Majuro ku Marshall Islands. Kuti asamasowe achibale, Hannah amaganizira kwambiri ndiponso kucheza ndi abale ndi alongo mumpingo wawo. Iye anatinso: “Nthawi zonse ndimathokoza Yehova kuti ndili ndi abale a padziko lonse amene ali ngati am’banja langa. Sindikanakwanitsa kutumikira kudera lina popanda thandizo lawo.”
Chilendo. Simon anati: “Mukafika m’dziko lina pafupifupi chilichonse chimakhala chachilendo. Nthawi zina ndimadandaula kuti anthu sandimvetsa ndikamacheza nawo nkhani zanthabwala.” Erica anati: “Poyamba, ndinkaona kuti anthu akundisala. Koma zimenezi zinandithandiza kuti ndiganizirenso zimene zinandichititsa kuti ndisamukire kumeneko. Sindinasamuke pofuna kupeza zondisangalatsa koma kuti ndichite zambiri potumikira Yehova.” Ananenanso kuti: “Patapita nthawi, ndinayamba kugwirizana kwambiri ndi anthu ena.” Simon anachita khama pophunzira Chipalawu ndipo zimenezi zinamuthandiza kuti azimasukirana ndi abale ndi alongo. (2 Akor. 6:13) Komanso abale anayamba kumukonda kwambiri chifukwa cha khama lake pophunzira chilankhulo chawo. Anthu amene asamukira m’dziko lina akamachita zinthu mogwirizana kwambiri ndi abale a kumeneko, onse amasangalala chifukwa chokhala pa ubwenzi wabwino kwambiri. Kodi anthu amene amadzipereka kukatumikira kudera lina amasangalalanso ndi zinthu zotani?
‘AMAKOLOLA ZOCHULUKA’
Mtumwi Paulo ananena kuti: “Wobzala mowolowa manja adzakololanso zochuluka.” (2 Akor. 9:6) Izi n’zimene zimachitikiranso anthu amene amayesetsa kuchita zambiri potumikira Yehova. N’chifukwa chiyani tinganene kuti abale ndi alongo amenewa ‘akolola zambiri’ kuzilumba za ku Micronesia?
Ku Micronesia, anthu ambiri amafunabe kuphunzira Baibulo ndipo abale ndi alongo ali ndi mwayi woona anthu ena akuyamba kusintha n’kumatsatira mfundo za m’Mawu a Mulungu. Patrick ndi Hannah analalikiranso kukachilumba kotchedwa Angaur, komwe kuli anthu 320. Atalalikira kumeneko kwa miyezi itatu, anakumana ndi mayi wina amene ankalera yekha ana. Nthawi yomweyo mayiyo anavomera kuphunzira Baibulo ndipo anayamba kusinthiratu moyo wake. Hannah anati: “Nthawi zonse tikamaliza kuphunzira ndi mayiyu, pobwerera ine ndi mwamuna wanga tinkayang’anizana n’kunena pamodzi kuti: ‘Zikomo Yehova.’” Hannah ananenanso kuti: “Ndikudziwa kuti Yehova akanapeza njira ina yokokera mayiyu. Koma chifukwa chosamukira kuderali, ifeyo takhala ndi mwayi womupeza n’kumuthandiza. Ichi ndi chimodzi mwa zinthu zosangalatsa kwambiri pa moyo wathu.” Erica anati, “Kuthandiza munthu kuti adziwe Yehova kumasangalatsa kwambiri.”
KODI INUNSO MUNGAKATHANDIZE KWINA?
Kumayiko ambiri kulibe ofalitsa okwanira. Kodi inuyo mungapite kukathandiza kumadera ngati amenewo? Muzipempha Yehova kuti akuthandizeni kukhala wofunitsitsa kuchita zambiri mu utumiki. Mukambirane ndi akulu mumpingo wanu, woyang’anira dera wanu komanso anthu ena amene anatumikirapo kudera lina. Mukayamba kukonzekera kuti musamukire kwina, muyenera kulembera kalata nthambi imene imayang’anira dera limene mukufuna kupita kuti mudziwe zina ndi zina. * Mukhoza kukhalanso ndi mwayi ‘wokolola zambiri’ chifukwa chodzipereka ndi mtima wonse ngati mmene achitira abale ndi alongo osiyanasiyana.
^ ndime 17 Onani nkhani yakuti “Kodi ‘Mungawolokere ku Makedoniya’?” mu Utumiki Wathu wa Ufumu wa August 2011.
Onaninso
Kodi Apainiya Ali Ndi Mwayi Wochita Maphunziro Otani?
Kodi anthu amene anadzipereka kuti nthawi zonse azigwira ntchito yolalikira kapena ntchito ina yothandizira kulalikira, ali ndi mwayi wochita maphunziro ati?


c: text/html

text:
NSANJA YA OLONDA (YOPHUNZIRA) AUGUST 2015
Magaziniyi ili ndi nkhani zophunzira kuyambira pa September 28 mpaka October 25, 2015.
“Zilumba Zambiri Zisangalale”
Werengani mbiri ya moyo wa Geoffrey Jackson, wa m’Bungwe Lolamulira.
Tiziganizira Kwambiri Chikondi cha Yehova
N’chiyani chingakuthandizeni kukhulupirira kuti Yehova ali nanu ngakhale pa nthawi ya mavuto?
Tiziyembekezerabe
Pali zifukwa ziwiri zikuluzikulu zotichititsa kukhala maso kwambiri nthawi yamapeto ino.
Tizikonzekera Moyo wa M’dziko Latsopano
Anthu a Mulungu ali ngati anthu amene akukonzekera kusamukira m’dziko lina.
Tizisankha Mwanzeru Anthu Ocheza Nawo M’masiku Otsiriza Ano
Tiyenera kusamala posankha anzathu, zinthu zimene timawerenga, kumvetsera ndiponso kuonera.
Kodi Tikuphunzira Chiyani pa Chitsanzo cha Jowana?
Kodi anasintha zinthu ziti kuti azitsatira Yesu?
“Yehova Anakubweretsani ku France Kuti Muphunzire Baibulo”
Mu 1919 dziko la France linalola kuti anthu a ku Poland asamukire m’dzikolo ndipo izi zinathandiza kuti ena aphunzire Baibulo.

robotstxt: allowed

filter: keep


text:
MUTU 8
Kodi Ufumu Wa Mulungu N’chiyani?
1. Kodi tikambirana zokhudza pemphero liti lodziwika bwino?
ANTHU ambiri amadziwa pemphero lotchuka kwambiri lotchedwa Pemphero la Atate Wathu, kapena Pemphero la Ambuye. Yesu ananena pemphero limeneli pamene ankaphunzitsa ophunzira ake kupemphera. Kodi iye anapempha zinthu zotani? Nanga pemphero limeneli ndi lofunika bwanji kwa ifeyo?
2. Kodi Yesu anatiphunzitsa kuti tizipempherera zinthu zitatu ziti?
2 Yesu ananena kuti: “Muzipemphera motere: ‘Atate wathu wakumwamba, dzina lanu liyeretsedwe. Ufumu wanu ubwere. Chifuniro chanu chichitike, monga kumwamba, chimodzimodzinso pansi pano.’” (Werengani Mateyu 6:9-13.) Kodi n’chifukwa chiyani Yesu anatiphunzitsa kuti tizipempherera zinthu zitatu zimenezi?—Onani Mawu Akumapeto 20.
3. Kodi tiyenera kudziwa chiyani za Ufumu wa Mulungu?
3 Taphunzira kuti dzina la Mulungu ndi Yehova. Komanso takambirana chifukwa chimene Mulungu analengera anthu komanso dziko lapansi. Koma kodi Yesu ankatanthauza chiyani pamene ananena kuti: “Ufumu wanu ubwere”? Tikambirana kuti Ufumu wa Mulungu n’chiyani, zimene udzachite, komanso mmene udzachititsire kuti dzina la Mulungu liyeretsedwe.
KODI UFUMU WA MULUNGU N’CHIYANI?
4. Kodi Ufumu wa Mulungu n’chiyani, nanga Mfumu yake ndi ndani?
4 Yehova anakhazikitsa boma kumwamba ndipo anasankha Yesu kuti akhale Mfumu yake. Baibulo limanena kuti boma limeneli ndi Ufumu wa Mulungu. Yesu ndi “Mfumu ya olamulira monga mafumu ndi Mbuye wa olamulira monga ambuye.” (1 Timoteyo 6:15) Yesu ndi wolamulira wabwino kuposa wolamulira aliyense, ndipo ali ndi mphamvu zambiri kuposa zimene olamulira onse ali nazo.
5. Kodi Ufumu wa Mulungu uzidzalamulira uli kuti, nanga udzalamulira chiyani?
5 Patadutsa masiku 40 kuchokera pamene anaukitsidwa, Yesu anabwerera kumwamba. Patapita nthawi, Yehova anamusankha kukhala Mfumu ya Ufumu wake. (Machitidwe 2:33) Boma la Mulungu limeneli lili kumwamba koma lidzalamulira dziko lapansi. (Chivumbulutso 11:15) N’chifukwa chake Baibulo limanena kuti Ufumu wa Mulungu ndi “ufumu . . . wakumwamba.”—2 Timoteyo 4:18.
6, 7. N’chifukwa chiyani tinganene kuti Yesu ndi Mfumu yabwino kwambiri kuposa mafumu onse?
6 Baibulo limanena kuti Yesu ndi woposa mafumu onse a anthu chifukwa “ali ndi moyo wosakhoza kufa.” (1 Timoteyo 6:16) Anthu onse amamwalira, kuphatikizapo anthu amene amalamulira anzawo, koma Yesu sadzamwalira. Yesu adzapitiriza kutichitira zinthu zabwino mpaka kalekale.
7 Ulosi wa m’Baibulo umanena kuti Yesu adzakhala Mfumu yachilungamo komanso yachifundo. Ulosiwu umati: “Mzimu wa Yehova udzakhazikika pa iye, mzimu wanzeru, womvetsa zinthu, wolangiza, wamphamvu, wodziwa zinthu ndi woopa Yehova. Iye adzasangalala ndi kuopa Yehova. Sadzaweruza potengera zimene wangoona ndi maso ake, kapena kudzudzula potengera zimene wangomva ndi makutu ake. Adzaweruza mwachilungamo anthu onyozeka [kapena kuti, osauka].” (Yesaya 11:2-4) Kodi simungakonde kukhala ndi mfumu ngati imeneyi?
8. Kodi tikudziwa bwanji kuti Yesu sadzalamulira yekha?
8 Mulungu anasankha anthu ena kuti akalamulire limodzi ndi Yesu kumwamba. Mmodzi mwa anthu amenewa ndi mtumwi Paulo, moti anauza Timoteyo kuti: “Tikapitiriza kupirira, tidzalamuliranso limodzi ndi iye monga mafumu.” (2 Timoteyo 2:12) Koma kodi anthu amene adzalamulire ndi Yesu alipo angati?
9. Kodi ndi anthu angati amene adzalamulire limodzi ndi Yesu? Nanga Mulungu anayamba liti kusankha anthu amenewa?
9 Monga tinaphunzirira m’Mutu 7, mtumwi Yohane anaona masomphenya osonyeza Yesu akulamulira monga Mfumu kumwamba limodzi ndi mafumu enanso okwana 144,000. Kodi anthu 144,000 amenewa ndi ndani? Yohane anafotokoza kuti anthu amenewa analembedwa “dzina [la Yesu] ndi dzina la Atate wake pamphumi pawo.” Ananenanso kuti: “Amenewa ndiwo amatsatira Mwanawankhosa kulikonse kumene akupita. Iwowa anagulidwa kuchokera mwa anthu.” (Werengani Chivumbulutso 14:1, 4.) Anthu 144,000 amenewa ndi Akhristu okhulupirika amene Mulungu anawasankha kuti akhale “mafumu olamulira dziko lapansi” limodzi ndi Yesu. Anthu amenewa akamwalira, amaukitsidwa n’kupita kumwamba. (Chivumbulutso 5:10) Kuyambira m’nthawi ya atumwi, Yehova wakhala akusankha Akhristu okhulupirika oti adzakhale m’gulu la mafumu 144,000 amenewa.
10. N’chifukwa chiyani tinganene kuti Yehova anasonyeza chikondi pokonza zoti Yesu ndi anthu okwana 144,000 adzalamulire anthu?
10 Yehova amatiganizira kwambiri moti anasankha anthu ena kuti adzalamulire ndi Yesu. Yesu adzakhala wolamulira wabwino chifukwa amatidziwa bwino. Iye anakhalapo munthu ndipo kuvutika amakudziwa. Paulo ananena kuti Yesu ‘amatimvera chisoni pa zofooka zathu’ ndipo “anayesedwa m’zonse ngati ifeyo.” (Aheberi 4:15; 5:8) Nawonso anthu 144,000 amene adzalamulire ndi Yesu anakhalapo anthu ndipo anavutikapo ndi matenda komanso mavuto ena obwera chifukwa cha uchimo. Choncho tisamakayikire kuti Yesu ndi a 144,000 adzatithandiza kwambiri chifukwa akudziwa mavuto amene tikukumana nawo.
KODI UFUMU WA MULUNGU UDZACHITA ZOTANI?
11. N’chifukwa chiyani Yesu anaphunzitsa ophunzira ake kuti azipemphera kuti chifuniro cha Mulungu chichitike kumwamba?
11 Kodi n’chifukwa chiyani Yesu anaphunzitsa ophunzira ake kuti azipemphera kuti chifuniro cha Mulungu chichitike kumwamba? Tinaphunzira m’Mutu 3 kuti Satana Mdyerekezi anaukira ulamuliro wa Yehova. Satana atayamba kuukira ulamuliro wa Mulungu, Yehova analola kuti iye pamodzi ndi ziwanda akhalebe kumwamba kwa kanthawi. Choncho pa nthawi imeneyo, si onse kumwambako amene ankachita chifuniro cha Mulungu. M’Mutu 10, tidzaphunzira zambiri zokhudza Satana ndi ziwanda.
12. Kodi lemba la Chivumbulutso 12:10 likufotokoza za zinthu ziwiri zofunika kwambiri ziti?
12 Baibulo limanena kuti Yesu akadzangoikidwa kukhala Mfumu ya Ufumu wa Mulungu, adzamenya nkhondo yolimbana ndi Satana. (Werengani Chivumbulutso 12:7-10.) Vesi 10 limafotokoza zinthu ziwiri zofunika kwambiri zomwe zinayenera kuchitika. Likufotokoza za kuyamba kulamulira kwa Yesu monga Mfumu ndiponso kuchotsedwa kwa Satana kumwamba n’kuponyedwa padziko lapansi. Zimene tiphunzire zikusonyeza kuti zinthu zimenezi zinachitika kale.
13. Kodi chinachitika n’chiyani Satana atachotsedwa kumwamba?
13 Baibulo limafotokoza mmene angelo okhulupirika anasangalalira Satana ndi ziwanda zake atachotsedwa kumwamba. Timawerenga kuti: “Kondwerani kumwamba inu ndi inu okhala kumeneko!” (Chivumbulutso 12:12) Panopa kumwamba kuli mtendere ndi mgwirizano chifukwa aliyense kumwambako amachita zimene Mulungu amafuna.
14. Kodi chinachitika n’chiyani Satana ataponyedwa padziko lapansi?
14 Koma umu si mmene zinthu zilili padziko lapansi pano. Anthu akukumana ndi mavuto ambiri “chifukwa Mdyerekezi watsikira” padziko lapansi pano, komanso chifukwa “ali ndi mkwiyo waukulu podziwa kuti wangotsala ndi kanthawi kochepa.” (Chivumbulutso 12:12) Satana ndi wokwiya kwambiri chifukwa anathamangitsidwa kumwamba ndipo akudziwa kuti awonongedwa posachedwapa. Iye akuyesetsa kuyambitsa mavuto osiyanasiyana padziko lonse lapansi.
15. Kodi Mulungu anali ndi maganizo otani pamene ankalenga dziko lapansili?
15 Koma Mulungu sanasinthe maganizo amene anali nawo pa nthawi imene ankalenga dziko lapansi. Iye amafunabe dzikoli litakhala lokongola kwambiri komanso kuti anthu azikhalamo mosangalala mpaka kalekale. (Salimo 37:29) Kodi Ufumu wa Mulungu udzachita zotani kuti zimenezi zitheke?
16, 17. Kodi lemba la Danieli 2:44 limatiuza chiyani za Ufumu wa Mulungu?
16 Ulosi wa pa Danieli 2:44 umati: “M’masiku a mafumu amenewo, Mulungu wakumwamba adzakhazikitsa ufumu umene sudzawonongedwa ku nthawi zonse. Ufumuwo sudzaperekedwa kwa mtundu wina uliwonse wa anthu, koma udzaphwanya ndi kuthetsa maufumu ena onsewo, ndipo udzakhalapo mpaka kalekale.” Kodi ulosi umenewu ukutiphunzitsa chiyani?
17 Choyamba, ukutiuza kuti Ufumu wa Mulungu udzayamba kulamulira “m’masiku a mafumu amenewo.” Zimenezi zikutanthauza kuti maufumu ena apadziko lapansi adzakhala alipobe pa nthawi imene Ufumu wa Mulungu udzayambe kulamulira. Chachiwiri, ukutiuza kuti Ufumu wa Mulungu udzakhalapo mpaka kalekale ndipo sudzalowedwa m’malo ndi boma lina. Chachitatu, ukutiuza kuti padzakhala nkhondo pakati pa Ufumu wa Mulungu ndi maufumu a dziko lapansi. Ufumu wa Mulungu udzapambana pa nkhondoyi ndipo ndi umene uzidzalamulira dziko lonse lapansi. Pa nthawi imeneyo anthu azidzalamuliridwa ndi boma labwino kwambiri kuposa maboma onse.
18. Kodi nkhondo yomalizira ya pakati pa Ufumu wa Mulungu ndi olamulira a dziko lapansili imatchedwa chiyani?
18 Koma kodi Ufumu wa Mulungu udzayamba bwanji kulamulira dziko lonse lapansi? Nkhondo yomaliza, yotchedwa Aramagedo isanayambe, ziwanda zidzasocheretsa “mafumu a dziko lonse lapansi kumene kuli anthu, kuti awasonkhanitsire pamodzi kunkhondo ya tsiku lalikulu la Mulungu Wamphamvuyonse.” Zimenezi zikusonyeza kuti olamulira a padziko lapansili adzamenyana ndi Ufumu wa Mulungu.—Chivumbulutso 16:14, 16; onani Mawu Akumapeto 10.
19, 20. N’chifukwa chiyani tikufunikira kulamuliridwa ndi Ufumu wa Mulungu?
19 Kodi n’chifukwa chiyani tikufunikira kulamuliridwa ndi Ufumu wa Mulungu? Pali zifukwa zitatu. Choyamba, ndife ochimwa n’chifukwa chake timadwala komanso timafa. Koma Baibulo limanena kuti Ufumu wa Mulungu ukamadzalamulira anthu azidzakhala ndi moyo mpaka kalekale. Lemba la Yohane 3:16 limati: “Mulungu anakonda kwambiri dziko mwakuti anapereka Mwana wake wobadwa yekha, kuti aliyense wokhulupirira iye asawonongeke, koma akhale ndi moyo wosatha.”
20 Chifukwa chachiwiri n’chakuti m’dzikoli muli anthu ambiri oipa, omwe amanama, kuchita zachinyengo ndiponso chiwerewere. Palibe zomwe tingachite kuti tichotse anthu amenewa, koma Mulungu adzawachotsa. Anthu amene amachita zoipa adzawonongedwa pa nthawi ya Aramagedo. (Werengani Salimo 37:10.) Chifukwa chachitatu n’chakuti olamulira amasiku ano alibe mphamvu, ndi ankhanza, komanso achinyengo. Olamulira amenewa safuna kuthandiza anthu kuti azimvera Mulungu. Baibulo limanena kuti “munthu wapweteka munthu mnzake pomulamulira.”—Mlaliki 8:9.
21. Kodi Ufumu wa Mulungu udzapangitsa bwanji kuti chifuniro cha Mulungu chichitike padziko lapansi?
21 Pambuyo pa nkhondo ya Aramagedo, Ufumu wa Mulungu udzachititsa kuti zimene Mulungu amafuna zizichitika padziko lonse lapansi. Mwachitsanzo, udzachotsa Satana ndi ziwanda zake. (Chivumbulutso 20:1-3) M’kupita kwa nthawi, anthu sadzadwalanso kapena kumwalira. Nsembe ya Yesu idzathandiza kuti anthu okhulupirika akhale ndi mwayi wokhala m’Paradaiso mpaka kalekale. (Chivumbulutso 22:1-3) Ufumuwu udzayeretsa dzina la Mulungu. Kodi zimenezi zikutanthauza chiyani? Zikutanthauza kuti boma la Mulungu likamadzalamulira dziko lapansi, anthu onse azidzalemekeza dzina la Mulungu.—Onani Mawu Akumapeto 21.
KODI YESU ANAKHALA LITI MFUMU?
22. Kodi tikudziwa bwanji kuti Yesu sanayambe kulamulira pa nthawi imene anali padziko lapansi pano kapena atangoukitsidwa kumene?
22 Yesu anauza ophunzira ake kuti azipemphera kuti: “Ufumu wanu ubwere.” Zimenezi zikusonyeza kuti pa nthawi imene Yesu ankanena mawu amenewa n’kuti Ufumu wa Mulungu usanabwere. Yehova anafunika kukhazikitsa kaye Ufumuwu ndiponso kuika Yesu kuti akhale Mfumu yake. Koma kodi Yesu anakhala Mfumu atangobwerera kumwamba? Ayi, anadikira kaye. Patapita nthawi kuchokera pamene Yesu anaukitsidwa, Petulo ndi Paulo ananena kuti ulosi umene uli pa Salimo 110:1 unkanena za Yesu ndipo zomwe iwo anafotokoza zimasonyeza kuti Yesu anayenera kudikira kaye. Mu ulosiwu Yehova ananena kuti: “Khala kudzanja langa lamanja kufikira nditaika adani ako monga chopondapo mapazi ako.” (Machitidwe 2:32-35; Aheberi 10:12, 13) Kodi Yesu anayenera kudikira kwa nthawi yaitali bwanji asanapatsidwe Ufumuwu?
Ufumu wa Mulungu udzaonetsetsa kuti chifuniro cha Mulungu chikuchitika padziko lapansi
23. (a) Kodi Yesu anayamba liti kulamulira ngati Mfumu ya boma la Mulungu? (b) Kodi tidzakambirana zotani m’nkhani yotsatira?
23 Kudakali zaka zambiri kuti chaka cha 1914 chifike, gulu la Akhristu okhulupirika linazindikira kuti chaka chimenechi chidzakhala chapadera chifukwa ulosi winawake wa m’Baibulo udzakwaniritsidwa. Zinthu zimene zakhala zikuchitika padziko lonse lapansi kuyambira mu 1914 zimasonyeza kuti ankanena zoona. M’chaka chimenechi Yesu anayamba kulamulira ngati Mfumu. (Salimo 110:2) Patangopita nthawi yochepa, Satana anaponyedwa padziko lapansi ndipo panopa “wangotsala ndi kanthawi kochepa” kuti awonongedwe. (Chivumbulutso 12:12) M’nkhani yotsatira tidzakambirana zinthu zambiri zimene zikutitsimikizira kuti Satana watsala pang’ono kuwonongedwa. Tidzakambirananso kuti posachedwapa Ufumu wa Mulungu udzaonetsetsa kuti zimene Mulungu amafuna zikuchitika padziko lapansi.—Onani Mawu Akumapeto 22.


text:
Blantyre
Blantyre ndi mzinda wina wa dziko la Malawi. Kwa nthawi yaitali, mzindawu unali likulu la za chuma ndi za malonda mdzikoli ngakhale likulu la dzikoli lili ku Lilongwe. Blantyre ndi mzinda wofunika kwa dziko la Malawi chifukwa ndi mzinda omwe kumapezeka malo ofunika ngati Malawi Polytechnic,yomwe ndi sukulu ya za ukachenjede ku malawi,sukulu zina za ukachenjede zomwe zili ku Blantyre ndi College of Medicine (Sukulu ya a dotolo),College of Health Sciences ndi likulu la Malawi college of Accountancy. Apa ndiye kuti tingathe kunena kuti Blantyre ndi likulu la za maphunziro a ukachenjede.


text:
NKHANI YA PACHIKUTO | BAIBULO
N’chifukwa Chiyani Baibulo Linapulumuka
Masiku ano mukhoza kupeza ndiponso kuwerenga Baibulo mosavuta. Ndipo ngati mwasankha Baibulo lomwe linamasuliridwa molondola, m’posavuta kutsimikizira kuti uthenga wake ndi wochokeradi m’mipukutu yoyambirira ya Baibulo. * M’nkhani zapitazi taona kuti Baibulo linapulumuka ngakhale kuti likanatha kuwola, anthu ena ankalitsutsa, komanso ankafuna kusintha uthenga wake. Koma n’chifukwa chiyani linapulumuka modabwitsa chonchi?
“Panopa sindikukayika ngakhale pang’ono kuti Baibulo lomwe ndili nalo ndi mphatso yochokera kwa Mulungu”
Anthu ambiri amene akuphunzira Baibulo amavomereza zomwe mtumwi Paulo analemba kuti: “Malemba onse anauziridwa ndi Mulungu.” (2 Timoteyo 3:16) Anthuwa amakhulupirira kuti Baibulo linapulumuka chifukwa chakuti ndi Mawu a Mulungu komanso Iye analiteteza. Faizal yemwe watchulidwa m’nkhani yoyambirira, anaganiza zoyamba kuphunzira Baibulo pofuna kutsimikizira zimenezi. Iye anadabwa ataona kuti zinthu zambiri zimene anthu amaphunzitsa m’matchalitchi awo sizichokera m’Baibulo. Faizal anachita chidwi kwambiri ataphunzira cholinga cha Mulungu chokhudza dziko lapansi kuchokera m’Baibulo.
Iye ananena kuti: “Panopa sindikukayika ngakhale pang’ono kuti Baibulo lomwe ndili nalo ndi mphatso yochokera kwa Mulungu. Komanso ngati Mulungu yemwe ndi Wamphamvuyonse anakwanitsa kulenga chilengedwechi, kodi angalephere kutipatsa buku ndi kuliteteza kuti tiziliwerenga? Munthu yemwe angatsutse zimenezi ndiye kuti akuderera mphamvu za Mulungu, yemwe ndi Wamphamvuyonse, nanga ine ndani kuti ndichite zimenezi?”
^ ndime 3 Onani nkhani yakuti, “Kodi Mungadziwe Bwanji Baibulo Lomasuliridwa Bwino?” mu Nsanja ya Olonda ya May 1, 2008.
Onaninso
Baibulo Ndi Buku Lothandiza Kwambiri
Anthu ambiri amaona kuti Baibulo ndi buku lofunika, koma sadziwa kuti lingawathandize kwambiri pa moyo wawo.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
39 “Kodi ukudziwa nthawi yoikidwiratu imene mbuzi za m’mapiri zokhala m’matanthwe zimabereka?+
Kodi unaona nthawi imene mphoyo zimabereka+ ndi zowawa za pobereka?
2 Kodi umawerenga miyezi imene zimakwanitsa,
Kapena ukudziwa nthawi yoikidwiratu imene zimabereka?
3 Zimagwada zikamaswa ana awo,
Ululu wawo ukamatha.
4 Ana awo amakhala amphamvu ndi athanzi, ndipo amakulira m’tchire.
Amachoka osabwereranso kwa makolo awo.
5 Ndani anapatsa mbidzi+ ufulu wongodziyendera,
Ndipo ndani anamasula zingwe za bulu wam’tchire,
6 Amene ndinam’patsa chipululu monga nyumba yake,
Ndiponso amene amakhala kudera la nthaka yamchere?+
7 Amaseka chipwirikiti cha m’mudzi.
Samva phokoso la wowenda nyama.+
8 Amayendayenda m’mapiri pofunafuna msipu,+
Ndipo amafunafuna chomera chilichonse chobiriwira.+
9 Kodi ng’ombe yamphongo yam’tchire imafuna kukutumikira,+
Kapena ingagone pafupi ndi chodyeramo ziweto zako?
10 Kodi ungaimange zingwe kuti ilime mizere,
Kapena kodi ingasalaze+ zigwa pambuyo pako?
11 Kodi ungaikhulupirire chifukwa ili ndi mphamvu zochuluka,
Kapena ungaisiyire ntchito yako?
12 Kodi ungaidalire kuti ikubweretsere mbewu zako,
Ndi kuti izitutire popunthira?
13 Kodi nthiwatiwa yaikazi imakupiza mapiko ake mosangalala,
Kapena kodi ili ndi mapiko ndi nthenga zofanana ndi za dokowe?+
14 Pakuti imasiya mazira ake munthaka,
Ndipo imawatenthetsa m’fumbi.
15 Imaiwala kuti phazi linalake likhoza kuwaphwanya,
Kapenanso kuti nyama yakutchire ikhoza kuwaponda.
16 Imachitira nkhanza ana ake ngati kuti si ake,+
Ndipo imagwira ntchito pachabe chifukwa ilibe mantha.
17 Pakuti Mulungu waichititsa kuiwala nzeru,
Ndipo sanaigawireko kuzindikira.+
18 Ikatambasula mapiko ake ndi kuwakupiza,
Imaseka hatchi ndi wokwerapo wake.
19 Kodi hatchi ungaipatse mphamvu?+
Kodi ungaveke khosi lake manyenje awirawira?
20 Kodi ungaichititse kudumpha ngati dzombe?
Ulemerero wa kumina kwake n’ngoopsa.+
21 Imachita mgugu+ m’chigwa, ndipo imadumpha mwamphamvu.
Imapita kukakumana ndi zida zankhondo.+
22 Imaseka zoopsa ndipo sichita mantha.+
Sibwerera ikaona lupanga.
23 Kachikwama koika mivi kamachita phokoso kakamagunda m’nthiti mwake
Limodzi ndi mkondo ndi nthungo.
24 Imatha mtunda mwamgugu ndiponso mosangalala.
Ikamva kulira kwa lipenga sikhulupirira chifukwa cha chisangalalo.
25 Lipenga likangolira, imati eyaa!
Imanunkhiza nkhondo ili kutali,
Imamva phokoso la mafumu ndi mfuu yankhondo.+
26 Kodi kuzindikira kwako n’kumene kumachititsa kabawi kuuluka pamwamba,
Ndi kutambasulira mapiko ake mphepo yakum’mwera?
27 Kapena kodi lamulo lako n’limene limachititsa chiwombankhanga+ kuulukira m’mwamba,
Ndi kumanga chisa chake pamwamba kwambiri,+
28 Kukhala pathanthwe ndi kugona pomwepo usiku,
Pansonga penipeni pa thanthwe ndi pamalo povuta kufikapo?
29 Chimafunafuna chakudya kuchokera pamenepo.+
Maso ake amaona kutali kwambiri.
30 Ana ake amakhalira kumwa magazi.
Kumene kuli zakufa, icho chimakhala komweko.”+
Patsani ena
Patsani ena
Yobu 39
Baibulo la Dziko Latsopano la Malemba Opatulika
https://www.jw.org/finder?docid=1011452&Book=18&Chapter=39&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D39%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
N’chifukwa Chiyani Tiyenera Kusonkhana?
“Tsiku ndi tsiku anali kusonkhana kukachisi.”—MAC. 2:46.
NYIMBO: 20, 119
1-3. (a) Kodi Akhristu asonyeza bwanji kuti misonkhano ndi yofunika? (Onani chithunzi pamwambapa.) (b) Kodi tikambirana chiyani m’nkhaniyi?
PAMENE mtsikana wina dzina lake Corinna anali ndi zaka 17, mayi ake anamangidwa. Kenako nayenso anamangidwa n’kutumizidwa ku Siberia, komwe kunali kutali kwambiri ndi kwawo. Kumeneko anali ngati kapolo moti nthawi zina ankagwira ntchito panja, kunja kukuzizira kwambiri. Ngakhale zinali chonchi, Corinna ndi mlongo wina ankayesetsabe kupita kukasonkhana.
2 Corinna anati: “Tinkachoka madzulo pafamu yomwe tinkagwira ntchito, n’kuyenda ulendo wamakilomita 25 kukakwera sitima. Tinkakwera sitimayo 2 koloko m’mbandakucha ndipo tinkayenda kwa maola 6. Kenako tikatsika tinkayendanso makilomita 10 kuti tikafike pamalo omwe tinkasonkhana.” Ngakhale kuti ankayenda ulendo wautali chonchi, Corinna sankadandaula. Iye anati: “Tinkaphunzira Nsanja ya Olonda komanso tinkaimba nyimbo. Misonkhanoyi inkatilimbikitsa kwambiri.” Ngakhale kuti pankatenga masiku atatu kuti alongowa abwererenso kuntchito yawo, amene ankawayang’anira sankadziwa n’komwe kuti anachoka.
3 Kuyambira kale atumiki a Yehova amaona kuti kusonkhana n’kofunika. Mwachitsanzo, mpingo wachikhristu utangokhazikitsidwa kumene, Akhristu “anali kusonkhana kukachisi” tsiku ndi tsiku. (Mac. 2:46) Inunso muyenera kuti mumaona kuti kusonkhana n’kofunika kwambiri. Komabe Akhristu onse amakumana ndi mavuto omwe angawalepheretse kusonkhana. Zinthu monga ntchito, kutanganidwa komanso kutopa chifukwa cha zimene timachita tsiku ndi tsiku, zingapangitse kuti tizivutika kupita kumisonkhano. Ndiye kodi tingatani kuti tizisonkhana nthawi zonse? [1] Nanga tingathandize bwanji amene timaphunzira nawo Baibulo kuti aziona kuti misonkhano ndi yofunika? M’nkhaniyi tikambirana zifukwa 8 zosonyeza kuti kusonkhana n’kofunika. Zifukwazi tingaziike m’magulu atatu awa: (1) Zokhudza inuyo (2) Zokhudza anthu ena (3) Zokhudza Yehova. [2]
KODI MISONKHANO IMATITHANDIZA BWANJI?
4. Kodi misonkhano imatithandiza bwanji kuphunzira za Yehova?
4 Timaphunzira zambiri. Msonkhano uliwonse wampingo umatithandiza kuphunzira za Yehova. Mwachitsanzo, posachedwa mipingo yambiri yakhala ikuphunzira buku lakuti, Yandikirani kwa Yehova pa Phunziro la Baibulo la Mpingo. M’bukuli taphunzira za makhalidwe a Mulungu. Tinkalimbikitsidwanso ndi mayankho ochokera pansi pa mtima a abale ndi alongo ndipo izi zatithandiza kuti tizikonda kwambiri Atate wathu wakumwamba. Tikakhala pamisonkhano n’kumamvetsera nkhani, zitsanzo komanso kuwerenga Baibulo timamvetsa bwino Mawu a Mulungu. (Neh. 8:8) Mwachitsanzo, taganizirani mfundo zothandiza zimene mumapeza mukamakonzekera komanso kumvetsera mfundo zazikulu mlungu uliwonse.
5. Kodi misonkhano yakuthandizani bwanji kutsatira mfundo za m’Baibulo komanso kuti muzilalikira mogwira mtima?
5 Misonkhano imatithandizanso kuti tizitsatira mfundo za m’Baibulo pa moyo wathu. (1 Ates. 4:9, 10) Chitsanzo cha zimenezi ndi mfundo zimene timaphunzira pa Phunziro la Nsanja ya Olonda. Kodi inuyo munaphunzirapo mfundo zina zimene zinakuthandizani kusintha zolinga, kukhululukira Mkhristu mnzanu kapena kuyamba kupemphera kuchokera pansi pa mtima? Misonkhano imene timakhala nayo mkati mwa mlungu imatithandizanso kuti tizilalikira mwaluso komanso kuphunzitsa mfundo za m’Baibulo mogwira mtima.—Mat. 28:19, 20.
6. Kodi inuyo mumalimbikitsidwa ndi zinthu ziti pamisonkhano?
6 Timalimbikitsidwa. Zinthu za m’dzikoli zikhoza kutitopetsa komanso kusokoneza ubwenzi wathu ndi Yehova. Koma misonkhano ya mpingo imatilimbikitsa kwambiri. (Werengani Machitidwe 15:30-32.) Pamisonkhano timaphunziranso zokhudza kukwaniritsidwa kwa maulosi a m’Baibulo. Izi zimatithandiza kuti tisamakayikire kuti zimene Mulungu walonjeza zidzachitikadi. Anthu amene amatilimbikitsa si okamba nkhani okha. Timalimbikitsidwanso kumva abale ndi alongo akuyankha komanso kuimba mochokera pansi pa mtima. (1 Akor. 14:26) Tikamachezanso ndi abale ndi alongo misonkhano isanayambe komanso ikatha, timaona kuti sitili tokha ndipo timasangalala.—1 Akor. 16:17, 18.
7. Kodi chimachitika n’chiyani tikamasonkhana?
7 Timalandira mzimu woyera. Yesu Khristu ataukitsidwa n’kupita kumwamba ananena kuti: “Ali ndi makutu amve zimene mzimu ukunena ku mipingo.” (Chiv. 2:7) Izi zikusonyeza kuti Yesu amagwiritsa ntchito mzimu woyera potsogolera mpingo. Akhristufe timafunika mzimu woyera kuti uzitithandiza kupewa mayesero, kulalikira molimba mtima ndiponso kusankha zinthu mwanzeru. Choncho tiyeni tiziyesetsa kupezeka pamisonkhano n’cholinga choti tilandire mzimu woyera.
KODI MUMATHANDIZA BWANJI ENA MUKAMASONKHANA?
8. Kodi tikamasonkhana, kuyankha komanso kuimba nyimbo timathandiza bwanji ena? (Onaninso bokosi lakuti, “Akapita Kumisonkhano Amalimbikitsidwa Kwambiri.”)
8 Timasonyeza kuti timakonda abale athu. Abale ndi alongo athu akukumana ndi mavuto ambiri. N’chifukwa chake mtumwi Paulo analemba kuti: “Tiyeni tiganizirane.” Kenako ananena kuti tingachite zimenezi ‘tikamasonkhana pamodzi.’ (Aheb. 10:24, 25) Choncho, tikamafika pamisonkhano timasonyeza kuti timaganizira abale athu komanso timawaona kuti ndi ofunika kwambiri. Komanso tikamayankha ndiponso kuimba nyimbo mochokera pansi pamtima timalimbikitsa abale athu.—Akol. 3:16.
9, 10. (a) Kodi mawu a Yesu a pa Yohane 10:16 akusonyeza bwanji kuti kusonkhana n’kofunika? (b) Kodi tikamasonkhana timathandiza bwanji Akhristu amene amatsutsidwa ndi achibale awo omwe si Mboni?
9 Timagwirizana ndi Akhristu anzathu. (Werengani Yohane 10:16.) Yesu anati iyeyo ndi m’busa ndipo otsatira ake ndi gulu la nkhosa. Ndiye taganizirani izi, tiyerekeze kuti nkhosa ziwiri zili paphiri, ziwiri zili m’chigwa ndipo imodzi ikudya kudambo. Kodi tinganene kuti limeneli ndi gulu la nkhosa? Ayi. Nkhosa zimapanga gulu zikakhala pamodzi ndipo m’busa akhoza kuzitsogolera bwino. Mofanana ndi zimenezi, sitingatsatire m’busa wathu ngati tili ndi chizolowezi chosafika pamisonkhano. Tiyenera kusonkhana ndi Akhristu anzathu kuti tikhale nawo m’gulu lotsogoleredwa ndi “m’busa mmodzi.”
10 Komanso tikamasonkhana timakhala ngati banja limodzi logwirizana. (Sal. 133:1) Abale ndi alongo athu ena anakanidwa ndi makolo ndiponso achibale awo. Koma Yesu analonjeza anthu oterewa kuti adzawapatsa anthu oti aziwakonda komanso kuwasamalira. (Maliko 10:29, 30) Ndiyeno, tikamafika pamisonkhano timakhala bambo, mayi, mchimwene ndiponso mchemwali wa abale ndi alongo amenewa. Kuganizira kwambiri mfundo imeneyi kungatithandize kuti tiziyesetsa kupezeka pamisonkhano nthawi zonse.
YEHOVA AMASANGALALA TIKAMASONKHANA
11. Kodi misonkhano yathu imatithandiza bwanji kulemekeza Yehova?
11 Timalemekeza Yehova. Akhristufe tiyenera kutamanda, kulemekeza komanso kuthokoza Yehova chifukwa ndi Mlengi wathu. (Werengani Chivumbulutso 7:12.) Timachita zimenezi tikamapemphera, kuimba komanso kulankhula za Yehova pamisonkhano yathu. Timaona kuti ndi mwayi waukulu kutamanda Mulungu wathu chifukwa amatichitira zambiri.
12. Kodi Yehova amamva bwanji tikamamvera lamulo lake loti tizisonkhana?
12 Tiyeneranso kumvera Yehova. Iye anatilamula kuti tisasiye kusonkhana, makamaka masiku otsiriza ano. Yehova amasangalala kwambiri tikamamvera lamuloli. (1 Yoh. 3:22) Amaonanso zonse zimene timachita poyesetsa kuti tipezeke pamisonkhano.—Aheb. 6:10.
13, 14. N’chifukwa chiyani tinganene kuti misonkhano imatithandiza kukhala pa ubwenzi ndi Yehova komanso Yesu?
13 Timasonyeza kuti tikufuna kukhala pa ubwenzi ndi Mulungu komanso Yesu. Tikakhala pamisonkhano, Mlangizi wathu wamkulu amatitsogolera pogwira ntchito Mawu ake, Baibulo. (Yes. 30:20, 21) Ngakhale anthu ena akafika pamisonkhano yathu amadziwa kuti ‘Mulungu ali pakati pathu.’ (1 Akor. 14:23-25) Zimene timaphunzira zimachokera kwa Yehova ndipo amatitsogolera ndi mzimu wake woyera. Tikakhala pamisonkhano timaona kuti Yehova amatikonda ndiponso amatisamalira. Choncho m’pomveka kunena kuti misonkhano imatithandiza kuti tikhale pa ubwenzi wolimba ndi Yehova.
14 Yesu anati: “Kulikonse kumene awiri kapena atatu asonkhana m’dzina langa, ine ndidzakhala pakati pawo.” (Mat. 18:20) Mawu a Yesuwa amagwiranso ntchito tikakhala pamisonkhano. Baibulo limati Khristu ndi Mutu wampingo ndipo amayenda pakati pa mipingo. (Chiv. 1:20–2:1) Izi zikusonyeza kuti Yehova ndi Yesu amakhala nafe pamisonkhano ndipo amatilimbikitsa. Yehova amasangalala kwambiri akaona kuti tikuyesetsa kukhala pa ubwenzi ndi Mwana wake komanso iyeyo.
15. Kodi tikamapezeka pamisonkhano timasonyeza bwanji kuti timafuna kumvera Yehova?
15 Timasonyeza kuti tili kumbali ya ulamuliro wa Mulungu. Yehova amatilamula kuti tizisonkhana koma satikakamiza. (Yes. 43:23) Choncho tikamasonkhana timasonyeza kuti timamukonda kwambiri komanso tili kumbali ya ulamuliro wake. (Aroma 6:17) Mwachitsanzo, abwana athu akhoza kutiuza kuti tigwirebe ntchito pa nthawi imene timasonkhana. Nthawi zinanso boma lingatiletse kusonkhana n’kulamula kuti wochita zimenezi amangidwa kapena apatsidwa chilango choopsa. Apo ayi tikhoza kutengeka ndi zosangalatsa mpaka kuiwala nazo misonkhano. Pa zochitika zonsezi munthu amayenera kusankha kuti amvera ndani. (Mac. 5:29) Koma Yehova amasangalala kwambiri tikasankha kumumvera.—Miy. 27:11.
TIZIYESETSA KUPEZEKA PAMISONKHANO
16, 17. (a) Kodi tikudziwa bwanji kuti Akhristu oyambirira ankaona kuti kusonkhana n’kofunika kwambiri? (b) Kodi M’bale Gangas ankamva bwanji akakhala pamisonkhano?
16 Akhristu oyambirira anapitiriza kusonkhana pambuyo pa msonkhano wa pa Pentekosite mu 33 C.E. Baibulo limati: ‘Iwo anapitiriza kulabadira zimene atumwiwo anali kuphunzitsa ndipo tsiku ndi tsiku anali kusonkhana kukachisi.’ (Mac. 2:42, 46) Mawu achigiriki amene anawamasulira kuti “anapitiriza kulabadira,” amasonyeza kuti ankachita khama kwambiri. Mu ulamuliro wa Aroma sizinali zapafupi kuti Akhristu azisonkhana. Kuwonjezera apo, atsogoleri achipembedzo achiyuda ankawatsutsa kwambiri. Komabe iwo sanabwerere m’mbuyo.
17 Masiku ano, pali atumiki a Yehova ambiri amene amaona kuti misonkhano ndi yofunika. Mwachitsanzo, M’bale George Gangas, amene anatumikira m’Bungwe Lolamulira kwa zaka 22, ananena kuti: “Munthune ndimalimbikitsidwa ndikasonkhana ndi abale ndipo ndimasangalala kwabasi. Ndimakonda kufika mofulumira pamisonkhano ndipo ikatha sindichoka msanga. Ndikamacheza ndi anthu a Yehova ndimamva bwino kwambiri ndipo ndimaona kuti ndili ndi abale anga enieni m’Paradaiso wauzimu.” Iye ananenanso kuti: “Maganizo anga onse amakhala pa misonkhano basi.”
18. Kodi inuyo mumamva bwanji mukaganizira za misonkhano, nanga muyesetsa kuchita chiyani?
18 Kodi inunso mumamva chonchi mukaganizira zosonkhana kuti mulambire Yehova? Ngati ndi choncho, yesetsani kuti musamaphonye misonkhano. Mukatero mudzafanana ndi Mfumu Davide amene analemba kuti: “Yehova, ine ndimakonda nyumba imene inu mumakhala.”—Sal. 26:8.
^ [1] (ndime 3) Abale ndi alongo athu ena amalephera kusonkhana nthawi zonse chifukwa cha mavuto monga matenda aakulu. Abale ndi alongowa ayenera kudziwa kuti Yehova amamvetsa mavuto awo ndipo amayamikira zimene amayesetsa kuchita pomulambira. Akulu angapeze njira yothandizira abalewa. Mwachitsanzo, angawathandize kuti azimvetsera misonkhano pa foni kapena kuwajambulira kuti amvetsere ali kunyumba.
^ [2] (ndime 3) Onani bokosi lakuti, “N’chifukwa Chiyani Timasonkhana?”


text: paketi lili 14 zitsanzo za Airbus A300-xxx (-600R, 600F, cha ku Switzerland, B1, B2, B4) ndi 31 liveries zalembedwa mu tebulo ili m'munsiyi. Aliyense chitsanzo ali 2d ake gulu ndi cockpit pafupifupi ndi mwambo womveka: General Zamagetsi CF6-80C2, CF6-50C2 ndi Pratt & Whitney JT9D-7R4G2 (amene m'malo mwa JT9D-59A palibe). Monga 27 maganizo mwambo zopangidwa mu ndege lonse. Mukundikhulupirira ine, inu kukhuta kokhala izo. Zofunika: Onetsetsani kuwerenga Buku la choti mutidziwe bwino machitidwe a ndege izi FSX kapena P3D.


text:
Kodi Phunziro la Baibulo N’chiyani?
A Mboni za Yehova amachita maphunziro a Baibulo ndi anthu, ndipo amathandiza anthuwo, kudziwa mayankho a mafunso osiyanasiyana, monga awa:
Kodi Mulungu ndani?
Kodi Mulungu amandiwerengera?
Kodi ndingatani kuti banja langa liziyenda bwino?
Kodi ndingatani kuti ndikhale ndi moyo wosangalala?
M’munsimu muli mayankho a mafunso amene anthu amafunsa kawirikawiri, okhudza phunziro la Baibulo.
Kodi phunziro la Baibulo limayenda bwanji? Timasankha mitu yosiyanasiyana, monga mutu wakuti “Mulungu” kapena “ukwati,” kenako n’kukambirana malemba osiyanasiyana a m’Baibulo ogwirizana ndi mutuwo. Timayerekezera mavesiwo kuti tidziwe zimene Baibulo lonse limanena pa nkhaniyo, ndipo mwanjira imeneyi, timalola kuti Baibulo lizizitanthauzira lokha.
Kuti tiphunzire Baibulo mosavuta, timagwiritsa ntchito buku lakuti Kodi Baibulo Limaphunzitsa Chiyani Kwenikweni? Bukuli limafotokoza momveka bwino zimene Baibulo limaphunzitsa pa nkhani zosiyanasiyana, monga zokhudza Mulungu, Yesu ndiponso tsogolo lathu.
Kodi ndiyenera kupereka ndalama kuti ndiziphunzira Baibulo? Ayi. Phunziroli ndi laulere, ndipo mabuku amene timagwiritsa ntchito pophunzira alibe mtengo.
Kodi phunziro la Baibulo limatenga nthawi yaitali bwanji ulendo uliwonse? Anthu ambiri amasankha kuti tizichita nawo phunziro la Baibulo pafupifupi kwa ola limodzi mlungu uliwonse. Komabe, kutalika kwa nthawi ya phunziroli kumasiyanasiyana malinga ndi mmene zinthu zilili. Ifeyo timavomereza kusintha kuti tigwirizane ndi zimene inuyo mukufuna.
Kodi chimachitika n’chiyani munthu akapempha kuti aziphunzira Baibulo? Mukapempha phunziro la Baibulo, munthu wa Mboni za Yehova adzabwera kuti aonane nanu pa nthawi ndi malo amene inuyo mungakonde. Kwa nthawi yochepa, iye adzakusonyezani mmene phunziroli limachitikira. Zikatero, mukhoza kupitiriza kuphunzira ngati mungakonde.
Ngati nditavomereza kuti ndiziphunzira Baibulo, kodi ndiyenera kulowa chipembedzo cha Mboni za Yehova? Ayi, ndithu. Ifeyo timasangalala kuphunzitsa anthu Baibulo, koma sitikakamiza anthu kuti alowe chipembedzo chathu. M’malomwake, timawafotokozera mwaulemu zimene Baibulo limanena, ndipo timazindikira kuti munthu aliyense ali ndi ufulu wosankha zimene akufuna kuti azikhulupirira.—1 Petulo 3:15.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?
Kodi Phunziro la Baibulo Limachitika Bwanji?
A Mboni za Yehova padziko lonse lapansi amadziwika bwino chifukwa cha ntchito yawo yophunzitsa anthu Baibulo kwaulere. Onani mmene amaphunzitsira.
Pemphani Munthu Woti Aziphunzira Nanu Baibulo Kwaulere
Phunzirani kwaulere mfundo za m’Baibulo pa nthawi ndi malo amene mukufuna.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
24 Tsopano Yesu anayamba ulendo kuchoka kukachisiko. Kenako ophunzira ake anabwera pafupi naye kuti amuonetse nyumba za pakachisipo.+
2 Koma iye anawayankha kuti: “Kodi simukuziona zinthu zonsezi? Ndithu ndikukuuzani, Pano sipadzatsala mwala uliwonse pamwamba pa mwala unzake umene sudzagwetsedwa.”+
3 Atakhala pansi m’phiri la Maolivi, ophunzira anafika kwa iye mwamseri ndi kunena kuti: “Tiuzeni, Kodi zinthu zimenezi zidzachitika liti, ndipo chizindikiro cha kukhalapo kwanu+ ndi cha mapeto a nthawi ino chidzakhala chiyani?”+
4 Poyankha Yesu ananena kuti: “Samalani kuti munthu asakusocheretseni,+
5 chifukwa ambiri adzabwera m’dzina langa ndi kunena kuti, ‘Khristu uja ndine,’ ndipo adzasocheretsa anthu ambiri.+
6 Mudzamva phokoso la nkhondo ndi mbiri za nkhondo. Izitu zisadzakuchititseni mantha. Pakuti zimenezi ziyenera kuchitika ndithu, koma mapeto adzakhala asanafikebe.+
7 “Mtundu udzaukirana ndi mtundu wina,+ ndipo ufumu udzaukirana ndi ufumu wina.+ Kudzakhala njala+ ndi zivomezi+ m’malo osiyanasiyana.
8 Zonsezi ndi chiyambi cha masautso, ngati mmene zimayambira zowawa za pobereka.
9 “Kenako anthu adzakuperekani ku chisautso+ ndipo adzakuphani.+ Mitundu yonse idzadana nanu+ chifukwa cha dzina langa.+
10 Komanso, pa nthawiyo anthu ambiri adzapunthwa+ ndipo adzaperekana ndi kudana.+
11 Kudzafika aneneri ambiri onyenga+ ndipo adzasocheretsa anthu ambiri.+
12 Chifukwa cha kuwonjezeka kwa kusamvera malamulo,+ chikondi cha anthu ambiri chidzazirala.+
13 Koma amene adzapirire+ mpaka pa mapeto, ndiye amene adzapulumuke.+
14 Uthenga wabwino+ uwu wa ufumu+ udzalalikidwa padziko lonse lapansi kumene kuli anthu, kuti ukhale umboni ku mitundu yonse,+ kenako mapeto+ adzafika.
15 “Choncho, mukadzaona chinthu chonyansa+ chowononga chimene chinanenedwa kudzera mwa mneneri Danieli chitaimirira m’malo oyera,+ (wowerenga adzazindikire,)
16 amene ali mu Yudeya adzayambe kuthawira+ kumapiri.
17 Munthu amene ali padenga la nyumba asadzatsike kukatenga katundu m’nyumba mwake.
18 Munthu amene ali m’munda asadzabwerere kunyumba kukatenga malaya ake akunja.
19 Tsoka kwa akazi apakati ndi oyamwitsa ana m’masiku amenewo!+
20 Pitirizani kupemphera kuti musadzathawe m’nyengo ya chisanu kapena pa tsiku la sabata.
21 Pakuti pa nthawiyo kudzakhala chisautso chachikulu+ chimene sichinachitikepo kuchokera pa chiyambi cha dziko mpaka tsopano,+ ndipo sichidzachitikanso.
22 Kunena zoona, masikuwo akanapanda kufupikitsidwa, palibe amene akanapulumuka. Koma chifukwa cha osankhidwawo,+ masikuwo adzafupikitsidwa.+
23 “Chotero munthu akadzakuuzani kuti, ‘Onani! Khristu uja ali kuno,’+ kapena, ‘Ali uko!’ musadzakhulupirire zimenezo.+
24 Pakuti kudzafika onamizira kukhala Khristu+ ndi aneneri onyenga,+ ndipo adzachita zizindikiro zamphamvu+ ndiponso zodabwitsa, kuti ngati n’kotheka, adzasocheretse ngakhale osankhidwawo.+
25 Onani! Ine ndakuchenjezeranitu.+
26 Chotero anthu akadzakuuzani kuti, ‘Taonani! Ali m’chipululu,’ musadzapiteko. Akadzati, ‘Taonani! Ali m’zipinda zamkati,’ musadzakhulupirire zimenezo.+
27 Pakuti mmene mphezi+ imang’animira kuchokera kum’mawa, ndi kuwala mpaka kumadzulo, zidzakhalanso choncho ndi kukhalapo kwa Mwana wa munthu.+
28 Kulikonseko kumene kuli thupi lakufa, ziwombankhanga+ zimasonkhana komweko.+
29 “Chisautso cha masiku amenewo chikadzangotha, dzuwa lidzachita mdima+ ndipo mwezi+ sudzapereka kuwala kwake. Nyenyezi zidzagwa kuchokera kumwamba, ndipo mphamvu za kumwamba zidzagwedezeka.+
30 Pamenepo chizindikiro cha Mwana wa munthu+ chidzaonekera kumwamba. Ndiyeno mafuko onse a padziko lapansi adzadziguguda pachifuwa chifukwa cha chisoni,+ ndipo adzaona Mwana wa munthu akubwera pamitambo ya kumwamba ndi mphamvu ndi ulemerero waukulu.+
31 Iye adzatumiza angelo ake ndi kulira kwamphamvu kwa lipenga,+ ndipo adzasonkhanitsa osankhidwa ake+ kuchokera kumphepo zinayi,+ kuchokera kumalekezero a m’mlengalenga mpaka kumalekezero ena.
32 “Tsopano phunzirani mfundo imeneyi pa fanizo ili la mkuyu: Nthambi yake yanthete ikaphuka ndi kuchita masamba, mumadziwa kuti dzinja lili pafupi.+
33 Inunso chimodzimodzi, mukadzaona zinthu zonsezi, mudzadziwe kuti iye ali pafupi, ali pakhomo penipeni.+
34 Ndithu ndikukuuzani kuti m’badwo uwu+ sudzatha wonse kuchoka kufikira zinthu zonsezi zitachitika.
35 Kumwamba ndi dziko lapansi zidzachoka,+ koma mawu anga sadzachoka ayi.+
36 “Kunena za tsikulo ndi ola lake,+ palibe amene akudziwa, ngakhale angelo akumwamba kapenanso Mwana, koma Atate yekha.+
37 Pakuti monga mmene analili masiku a Nowa,+ ndi mmenenso kukhalapo kwa Mwana wa munthu kudzakhalire.+
38 M’masiku amenewo chigumula chisanafike, anthu anali kudya ndi kumwa. Amuna anali kukwatira ndipo akazi anali kukwatiwa, kufikira tsiku limene Nowa+ analowa m’chingalawa.+
39 Anthu ananyalanyaza zimene zinali kuchitika mpaka chigumula chinafika n’kuwaseseratu onsewo.+ Zidzateronso ndi kukhalapo kwa Mwana wa munthu.
40 Pa nthawiyo, amuna awiri adzakhala ali m’munda, wina adzatengedwa ndipo winayo adzasiyidwa.
41 Akazi awiri adzakhala akupera pamphero+ wina adzatengedwa ndipo winayo adzasiyidwa.+
42 Chotero khalanibe maso chifukwa simukudziwa tsiku limene Ambuye wanu adzabwere.+
43 “Koma dziwani ichi: Ngati mwininyumba angadziwe nthawi yobwera mbala,+ angakhale maso ndipo sangalole kuti mbala zithyole ndi kulowa m’nyumba mwake.
44 Pa chifukwa chimenechi, nanunso khalani okonzeka,+ chifukwa pa ola limene simukuliganizira, Mwana wa munthu adzabwera.
45 “Ndani kwenikweni amene ali kapolo wokhulupirika ndi wanzeru+ amene mbuye wake anamuika kuti aziyang’anira antchito ake apakhomo, ndi kuwapatsa chakudya pa nthawi yoyenera?+
46 Kapolo ameneyu adzakhala wodala+ ngati mbuye wake pobwera adzam’peza akuchita zimenezo!
47 Ndithu ndikukuuzani, Adzamuika kuti aziyang’anira zinthu zake zonse.+
48 “Koma ngati kapolo woipayo anganene mumtima mwake+ kuti, ‘Mbuye wanga akuchedwa,’+
49 n’kuyamba kumenya akapolo anzake ndi kudya komanso kumwa limodzi ndi zidakwa zenizeni,
50 mbuye wa kapoloyo adzabwera pa tsiku limene iye sakuyembekezera ndi pa ola+ limene sakulidziwa.
51 Pamenepo adzam’patsa chilango choopsa+ ndipo adzam’ponya kumene kuli anthu onyenga. Kumeneko ndiye kudzakhala kulira ndi kukukuta mano.+
Patsani ena
Patsani ena
Mateyu 24
Baibulo la Dziko Latsopano la Malemba Opatulika
https://www.jw.org/finder?docid=1011452&Book=40&Chapter=24&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D24%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MUTU 66
Zimene Zinachitika Yesu Atapita ku Chikondwerero Cha Misasa ku Yerusalemu
YESU ANAPHUNZITSA ANTHU M’KACHISI
Anthu ambiri anadziwa za Yesu kuchokera pa nthawi imene anabatizidwa. Ayuda ambiri anaona Yesu akuchita zozizwitsa ndiponso anthu ambiri akumadera akutali anamva zimene ankachita. Ndiye pa nthawi ya Chikondwerero cha Misasayi (kapena kuti Chikondwerero cha Zokolola) anthu ambiri ankafunitsitsa kumuona.
Anthuwo anali ndi maganizo osiyanasiyana ponena za Yesu. Ena ankati: “Amene uja ndi munthu wabwino” pomwe ena ankati: “Ayi si munthu wabwino amene uja, iye akusocheretsa anthu ambiri.” (Yohane 7:12) Manong’onong’o ambiri anayamba kumveka pa tsiku loyamba la chikondwererochi. Koma pa nthawiyi panalibe amene analimba mtima n’kulankhula zoikira kumbuyo Yesu chifukwa ankaopa atsogoleri achiyuda.
Patangodutsa masiku angapo chikondwererochi chitayamba, Yesu anapita kukachisi. Anthu ambiri anadabwa chifukwa Yesu ankaphunzitsa mwaluso kwambiri. Anthuwo ankadabwa chifukwa chakuti Yesu sanaphunzitsidwe ku sukulu za arabi ndipo ankafunsana kuti: “Kodi munthu ameneyu zolembazi anazidziwa bwanji, popeza sanapite kusukulu?”—Yohane 7:15.
Koma Yesu anawayankha kuti: “Zimene ine ndimaphunzitsa si zanga ayi, koma ndi za amene anandituma. Ngati munthu akufuna kuchita chifuniro cha amene ananditumayo, adzadziwa za chiphunzitsochi ngati chili chochokera kwa Mulungu, kapena ngati ndimalankhula za m’maganizo mwanga.” (Yohane 7:16, 17) Zimene Yesu ankaphunzitsa zinali zogwirizana ndi Chilamulo cha Mulungu, choncho zinali zoonekeratu kuti sankafuna kuti anthu azilemekeza iyeyo koma azilemekeza Mulungu.
Kenako Yesu anawauza kuti: “Mose anakupatsani Chilamulo, si choncho kodi? Komatu palibe ngakhale mmodzi wa inu amene amamvera Chilamulocho. Nanga n’chifukwa chiyani inu mukufuna kundipha?” Anthu ena omwe anali pagulupo, amene mwina anali alendo ochokera m’mizinda ina, sanamvetse kuti Yesu ankatanthauza chiyani ponena mawu amenewa. Iwo ankaganiza kuti zingatheke bwanji kuti munthu wina akonze chiwembu chofuna kupha mphunzitsi wabwino ngati Yesu. Choncho anayamba kumukayikira ngati ankaganiza bwinobwino ponena kuti anthu ena ankafuna kumupha. Anthuwo anati: “Uli ndi chiwanda iwe. Akufuna kukupha ndani?”—Yohane 7:19, 20.
Kukadali chaka ndi hafu zimenezi zisanachitike, atsogoleri achiyuda ankafuna kupha Yesu atachiritsa munthu pa tsiku la Sabata. Pokumbukira zimenezo Yesu anafotokoza mfundo ina pofuna kusonyeza kuti atsogoleriwo anali ndi maganizo olakwika. Anafotokoza zimene zinalembedwa mu Chilamulo kuti mwana wamwamuna akabadwa, azidulidwa pakatha masiku 8 ngakhale tsikulo litakhala la Sabata. Ndiyeno anawafunsa kuti: “Ngati munthu amadulidwa tsiku la sabata posafuna kuphwanya chilamulo cha Mose, kodi mukundipsera mtima ine chifukwa ndinachiritsa munthu tsiku la sabata? Lekani kuweruza poona maonekedwe akunja, koma muziweruza ndi chiweruzo cholungama.”—Yohane 7:23, 24.
Anthu amene ankakhala ku Yerusalemu, omwenso ankadziwa kuti Ayuda ankafuna kupha Yesu, ananena kuti: “Si ameneyu kodi akufuna kumupha uja? Koma taonani! Si uyu akulankhula poyera apa, ndipo palibe akunenapo kanthu kwa iye. Olamulirawo sakutsimikiza ngati iyeyo alidi Khristu eti?” Koma n’chifukwa chiyani anthuwo sankakhulupirira kuti Yesu ndi Khristu? Chifukwa ankanena kuti: “Koma ife tikudziwa kumene munthu ameneyu akuchokera. Komano Khristuyo akadzabwera, palibe amene adzadziwe kumene wachokera.”—Yohane 7:25-27.
Akadali m’kachisi momwemo Yesu anawayankha kuti: “Inu mukundidziwa ine komanso mukudziwa kumene ndikuchokera. Ndipo ine sindinabwere mwa kufuna kwanga, alipo ndithu amene anandituma, koma inu simukumudziwa. Ine ndikumudziwa, chifukwa ndine nthumwi. Iyeyu anandituma ine.” (Yohane 7:28, 29) Chifukwa cha zimene analankhulazo, anthuwo anaganiza zoti amugwire kuti mwina akamutsekere kundende kapena angomupha. Koma zimene ankaganizazo sizinatheke chifukwa nthawi yoti Yesu aphedwe inali isanafike.
Komabe anthu ambiri anakhulupirira Yesu. Ndipo mpake kuti anachita zimenezi chifukwa nthawi ina Yesu anayenda pamadzi, analetsa mphepo yamphamvu, anadyetsa anthu ambiri pochulukitsa mikate yochepa ndiponso nsomba, anachiritsa odwala, anathandiza osayenda kuti ayambe kuyenda, anatsegula maso a osaona, anachiritsa akhate komanso anaukitsa akufa. N’chifukwa chake zinali zomveka kuti anthuwo afunse kuti: “Akadzafika Khristu, kodi adzachita zizindikiro zochuluka kuposa zimene munthu uyu wachita?”—Yohane 7:31.
Afarisi atamva kuti anthu akulankhula zimenezi, iwowo pamodzi ndi ansembe aakulu anatumiza alonda kuti akamugwire Yesu.


text:
NYAMA ZAKUTCHIRE
Mphalapala—Nyama Yakutchire ya Nyanga Zanthambi
MUNTHU wina wolemba mabuku wa m’zaka za m’ma 1800, dzina lake Henry David Thoreau, analemba maganizo ake okhudza mphalapala. Iye analemba kuti, “Mphalapala ndi nyama yonyansa moti sungafune kuiyang’ana kawiri. Ndi chachitali komanso chili ndi mutu wautali.” Anthu ena amaganiza kuti zimene ananena Henry ndi zoona. Nyamayi sioneka kawirikawiri, imaoneka moseketsa ndipo ena amaganiza kuti ndi yaulesi komanso yopanda nzeru. Koma kodi zimenezi n’zoona? Akatswiri ofufuza a ku North America, Europe ndi ku Asia apeza zinthu zambiri zokhudza nyama imeneyi.
Aliyense amene anaonapo mphalapala sangatsutse kuti ndi nyama yaikulu kwambiri. Ngakhale kuti anthu ena amaona kuti nyama imeneyi ndi yonyansa chifukwa ili ndi miyendo yaitali, koma miyendo imeneyi ndiyofunika kwambiri kwa nyamayi chifukwa imaithandiza kubalalitsa chigulu cha nkhandwe. Mwana wa mphalapala amayamba kusambira akangotha masiku owerengeka atabadwa. Anthu ena aonapo tiana ta mphalapala tikumira m’madzi akuya pafupifupi mamita 6 kuti tikadye zomera za m’madzimo.
Mphalapala imatha kutembenuza maso ake n’kumaona mbali zonse popanda kutembenuza mutu wake. Ilinso ndi mphuno zamphamvu. Akatswiri ofufuza amati chifukwa chakuti mabowo amphuno ya mphalapala ndi otalikirana, imatha kununkhiza zinthu zimene zili patali. Komanso makutu ake ndi ochititsa chidwi chifukwa amatha kumva phokoso lochokera mbali zonse moti amatha kumva kulira kwa mphalapala zina zomwe zili patali pamtunda wamakilomita atatu.
Munthu wina analemba kuti tiana ta mphalapala “n’tosangalatsa kwambiri” ndipo ndi topulupudza kwabasi. Mphalapala yaikazi imateteza ana ake kwambiri moti imatha kumenyana ndi nkhandwe, anthu komanso nyama zina zolusa zomwe zikufuna kugwira anawo. Kamwanako kakakwanitsa chaka chimodzi ndipo mayi akewo akakhala ndi bere, amakathamangitsa kuti kazikadzisamalira kokha.
ZIMAPIRIRA M’NYENGO YOZIZIRA
Popeza mphalapala zimadya zomera, anthu ena amadabwa kuti zimakhala bwanji m’nyengo yozizira? Kuti zisadzavutike m’nyengo yozizira, mphalapala zimadya kwambiri kuti thupi lake likhale ndi zakudya zokwanira. Mphalapala imadya pafupifupi makilogalamu 23 a zomera tsiku lililonse ndipo imatha kufufuza zakudya pansi pa madzi akuya pafupifupi mamita atatu. Mphalapala ili ndi mimba ya zigawo zinayi zomwe zikutanthauza kuti imakhala ndi malo ambiri osungira zakudya. Zimenezi zimathandiza kuti thupi lake likhale ndi zakudya zokwanira. Komabe nyamazi zimakumana ndi mavuto enanso m’nyengo yozizira.
Mphalapala zimavutika chifukwa chozizira komanso chipale chofewa. Kuti zisawononge chakudya chake cham’thupi, sizimayendayenda ndipo ubweya wake umazithandiza kuti zizimva kutentha. M’nyengo imeneyi, mphalapala zimagwidwa ndi nkhadwe mosavuta chifukwa zimavutika kuthawa chifukwa cha chipale chofewa. Koma mdani wamkulu wa nyamazi ndi alenje komanso magalimoto.
Mphalapala zimakonda kwambiri mchere umene umapezeka mumsewu watala womwe amasungunulira chipale chofewa. Koma kawirikawiri nyamazi zimagundidwa ndi magalimoto chifukwa zili ndi ubweya wakuda komanso zimakonda kuwoloka mumsewu kutada, zomwe zimachititsa kuti madalaivala azilephera kuziona mwansanga. Anthu komanso mphalapala zambiri zafa chifukwa cha ngozi zapamsewu.
ZIMAKONDA KUSEWERA
Mphalapala zikakhala m’mphepete mwa nyanja zimakonda kusewera ndi mafunde komanso kusamba madzi a mu akasupe otentha. M’nyengo yoti zikufuna kukhala ndi bere, mphalapala zazimuna ndi zazikazi zimasonyezana chikondi kwambiri. Mphalapala zazikazi zimasamalira ana ake mwachikondi. Komanso tiana ta mphalapala tomwe taleredwa ndi anthu timayamba kukonda kwambiri amene akutisamalirawo. Dr Valerius Geist ananena kuti: “Ngakhale kuti mphalapala zimaoneka zosakongola, ndi zanzeru chifukwa zimasonyezana chikondi komanso n’zokhulupirika kwambiri.”
M’pofunika kusamala kwambiri ndi nyama zimenezi chifukwa ndi zamphamvu kwambiri. Mukadzakumana nayo mudzaonetsetse kuti musaiyandikire, makamaka ikadzakhala kuti ili ndi ana. Komabe mudzasangalala nayo chifukwa ndi nyama yochititsa chidwi kwambiri.


text:
ZIMENE BAIBULO LIMANENA
Mesiya
Baibulo linalosera kuti Mesiya adzabwera padzikoli kudzapulumutsa anthu ku matenda, imfa ndi mavuto ena onse. Kodi Yesu Khristu ndiye Mesiyayo?
Kodi anthu akanadziwa bwanji Mesiya?
Ulosi wa m’Baibulo unanena kuti Mesiya kapena kuti Khristu adzakhala ndi maudindo awiri. Udindo woyamba unali woti adzaukwaniritsa ali munthu padziko lapansi. Udindo wachiwiri unali woti adzaukwaniritsa patapita nthawi yaitali kuchokera pamene anakwaniritsa woyambawo. * Choncho kuti anthu athe kumuzindikira, olemba Baibulo analosera zinthu zosiyanasiyana zokhudza moyo ndi utumiki wake. Ndipotu, cholinga chachikulu cha maulosi a m’Baibulo ndi ‘kuchitira umboni za Yesu.’—Chivumbulutso 19:10.
Zimene Yesu anachita ali padziko lapansi, zimasonyeza kuti akamadzalamulira padziko lonse adzachita zambiri
ZIMENE BAIBULO LIMANENA
Mesiya anali woti . . .
Adzabadwira ku banja la Mfumu Davide.—Yesaya 9:7; Luka 3:23-31. *
Adzabadwira m’tauni ya Betelehemu.—Mika 5:2; Luka 2:4-7.
Adzalengeza “uthenga wabwino” modzichepetsa.—Yesaya 61:1; Luka 4:43.
Adzanyozedwa ndi kuonedwa ngati munthu wopanda pake.—Yesaya 53:3; Mateyu 26:67, 68.
Adzagulitsidwa ndi ndalama 30 zasiliva.—Zekariya 11:12, 13; Mateyu 26:14, 15.
Adzakhala chete adani ake akamadzamuweruza kuti aphedwe.—Yesaya 53:6, 7; Mateyu 27:12-14.
Adzaphedwa ngati “mwanawankhosa” woperekedwa nsembe kuti achotse machimo a anthu n’cholinga choti Mulungu aziwaona kuti ndi olungama.—Yesaya 53:7; Yohane 1:29, 34, 36.
Adzaphedwa koma mafupa ake sadzathyoledwa.—Salimo 34:20; Yohane 19:33, 36.
Adzaikidwa m’manda a anthu olemera.—Yesaya 53:9; Mateyu 27:57-60.
Adzauka pa tsiku lachitatu.—Mateyu 16:21; 28:5-7.
Maulosi onsewa, komanso ena ambiri, anakwaniritsidwa pa Yesu. Iye anachiritsanso odwala ndi kuukitsa akufa. Zimenezi ndi umboni woti Yesu ndi Mesiya. Zimatithandizanso kukhulupirira kuti zimene Baibulo limalonjeza, zoti adzachitanso zomwezi padziko lonse, ndi zoona. (Luka 7:21-23; Chivumbulutso 21:3, 4) Yesu ataukitsidwa n’kupita kumwamba, anakhala ‘kudzanja lamanja’ la Mulungu. Ankayembekezera kuti ifike nthawi yoti adzakwaniritse udindo wake wachiwiri uja.—Salimo 110:1-6.
“Akadzafika Khristu, kodi adzachita zizindikiro zochuluka kuposa zimene munthu uyu wachita?”—Yohane 7:31.
Kodi Mesiya adzachita chiyani pomalizitsa ntchito yake?
Ayuda a m’nthawi ya Yesu ankayembekezera kuti Mesiya akadzabwera adzawamasula ku ulamuliro wa Aroma, adzabwezeretsa Ufumu kwa Aisiraeli ndipo adzakhala Mfumu yawo. (Machitidwe 1:6) Koma patapita nthawi, otsatira a Yesu omwe anali Ayuda anadziwa kuti Yesu adzamalizitsa udindo wake wachiwiri ali kumwamba monga Mfumu yopatsidwa mphamvu.—Mateyu 28:18.
ZIMENE BAIBULO LIMANENA
Pokwaniritsa udindo wake wachiwiri Mesiya . . .
Adzakhala Mfumu ya Ufumu wa Mulungu womwe udzalamulire padziko lonse.—Danieli 7:13, 14; Chivumbulutso 11:15.
Adzadalitsa anthu onse amene amamukhulupirira.—Genesis 22:17, 18; Salimo 72:7, 8.
“Adzadabwitsa mitundu yambiri” ndi olamulira awo akamadzawononga onse amene amamutsutsa.—Yesaya 52:15; Chivumbulutso 19:19, 20.
Adzapulumutsa “khamu lalikulu” la anthu olungama pa chisautso chachikulu ndipo anthuwo adzakhala m’dziko lamtendere.—Chivumbulutso 7:9, 10, 13-17.
Iye pamodzi ndi Yehova Mulungu adzaukitsa anthu amene anamwalira kuti adzakhale m’Paradaiso padziko lapansi.—Luka 23:43; Yohane 5:21, 28, 29.
Adzaphunzitsa nzika za Ufumu wa Mulungu kuti zizikhala mwamtendere.—Yesaya 11:1, 2, 9, 10.
Adzachotsa uchimo womwe umapangitsa kuti anthufe tizidwala komanso kufa.—Yohane 1:29; Aroma 5:12.
Adzawononga ntchito zonse za Satana ndipo adzathandiza kuti anthu onse azilambira Yehova Mulungu mogwirizana.—1 Akorinto 15:25-28; 1 Yohane 3:8.
Yesu anakwaniritsa kale udindo wake woyamba monga Mesiya. M’tsogolomu adzakwaniritsanso udindo wake wachiwiri. Choncho tingachite bwino kuphunzira za Yesu kuti timudziwe bwino. Ndipotu iye anati: “Ine ndine njira, choonadi ndi moyo.”—Yohane 14:6.
“M’masiku ake, wolungama adzaphuka, ndipo padzakhala mtendere wochuluka kwa nthawi yonse pamene mwezi udzakhalepo. Ndipo adzakhala ndi anthu omugonjera . . . kukafika kumalekezero a dziko lapansi.”—Salimo 72:7, 8.
^ ndime 5 Mawu akuti “Mesiya” ndiponso “Khristu” tanthauzo lake ndi limodzi. “Mesiya” ndi mawu ochokera ku Chiheberi pomwe “Khristu” ndi mawu ochokera ku Chigiriki.—Yohane 1:41.
^ ndime 7 Lemba loyamba likunena za ulosi ndipo lachiwiri likunena za kukwaniritsidwa kwake.
Onaninso
Kodi Yesu Khristu Ndani?
Dziwani chifukwa chake Yesu anafa, tanthauzo la mawu akuti dipo, komanso zimene Yesu akuchita panopa.


text:
MBIRI YA MOYO WANGA
Tsopano Ndili pa Mtendere ndi Mulungu Komanso Amayi Anga
TSIKU lina, mayi anga ananena kuti: “N’chifukwa chiyani ukukana kulambira makolo athu akale? Kodi sukudziwa kuti iwowo ndi amene anakupatsa moyo? Zoona sukufuna kuyamikira zimene anakuchitirazi? Ukamakana kuwalambira ndiye kuti ukutanthauza kuti zimene timapangazi ndi zopanda nzeru. Ukuganiza kuti ndi bwino kusiya kuchita zimene makolo athu onse akhala akuchita?” Kenako mayi angawa anayamba kulira.
Aka kanali koyamba kuti mayi andilankhule chonchi. Nthawi zonse ndinkawamvera koma pa tsikuli sindikanatha kutsatira malangizo awowa chifukwa ndinkafuna kusangalatsa Yehova. Zinali zovuta kwambiri, koma Yehova anandithandiza. Miyezi ingapo izi zisanachitike, a Mboni ena anafunsa mayi anga ngati angakonde kuphunzira Baibulo. Mayi sankafuna kuphunzira koma poopa kuwakhumudwitsa anandiuza ineyo kuti ndiziphunzira nawo.
NDINASANKHA KUTI NDIYAMBE KUTUMIKIRA YEHOVA
Anthu ambiri ku Japan ndi achipembedzo chachibuda. Banja lathu linalinso m’chipembedzo chomwechi. Koma nditangophunzira ndi Mboni za Yehova kwa miyezi iwiri yokha, ndinadziwa kuti zimene Baibulo limanena ndi zoona. Nditaphunzira kuti Mulungu ndi Atate wathu wakumwamba, ndinkafunitsitsa kuti ndimudziwe bwino. Poyamba, ndinkakonda kukambirana ndi mayi zimene ndaphunzira. Kenako ndinayamba kupita ku misonkhano ku Nyumba ya Ufumu Lamlungu lililonse. Ndiyeno nditaphunzira zambiri m’Baibulo, ndinauza mayi anga kuti sindizichitanso nawo miyambo yachibuda. Koma mayi anakwiya kwambiri ndipo anati: “Munthu akasiya kulemekeza makolo akale amachititsa manyazi banja lake.” Anandiuza kuti ndisiye kuphunzira Baibulo komanso kusonkhana. Ndinadabwa kwambiri chifukwa sindinayembekezere kuti anganene zimenezi. Nawonso bambo anagwirizana ndi maganizo a mayiwa.
Ndinaphunzira m’chaputala 6 cha Aefeso kuti Yehova amafuna kuti ndizimvera makolo anga. Poyamba, ndinaganiza kuti ndikawamvera mwina nawonso ayamba kundimvetsa ndipo izi zithandiza kuti tizikhala mwamtendere. Komanso pa nthawiyi n’kuti nditatsala pang’ono kulemba mayeso a ku sekondale, ndipo ndinkafunika kukonzekera. Choncho ndinauza makolo anga kuti ndisiya kuphunzira komanso kusonkhana kwa miyezi itatu. Ndipo ndinamulonjeza Yehova kuti miyezi itatuyo ikangotha, ndiyambiranso kusonkhana.
Koma patapita nthawi ndinaona kuti sindinasankhe bwino. Nditangosiya kuphunzira ndiponso kusonkhana, ubwenzi wanga ndi Yehova unayamba kusokonekera. Komanso m’malo moyamba kundimvetsa, makolo anga anayamba kuchita zinthu zoti ndisiyiretu kutumikira Yehova.
YEHOVA ANANDITHANDIZA PAMENE MAKOLO ANGA ANKANDITSUTSA
Ku Nyumba ya Ufumu ndinakumana ndi anthu ambiri amenenso ankatsutsidwa ndi achibale awo. Anthuwa anandilimbikitsa n’kundiuza kuti Yehova andipatsa mphamvu. (Mat. 10:34-37) Anandiuza kuti ndikapitiriza kutumikira Yehova, mwina ndingathandize anthu a m’banja lathu kuti nawonso ayambe kumutumikira. Choncho ndinkapemphera kwa Yehova mochokera pansi pa mtima ndipo izi zinandithandiza kuti ndizimudalira kwambiri.
Makolo anga ankachita zinthu zosiyanasiyana pofuna kundifooketsa. Mayi ankayesetsa kukambirana nane komanso kundichonderera kuti ndisiye kutumikira Yehova. Nthawi zambiri akamalankhula, ndinkangokhala chete chifukwa ndikayankha tinkapsetsana mitima. Panopa ndikuona kuti ndinkalephera kumvetsa maganizo awo ndipo izi zinkachititsa kuti tizikangana kwambiri. Mayi ndi bambo anayambanso kundipatsa ntchito zambiri zapakhomo n’cholinga choti ndisamapeze nthawi yokasonkhana. Komanso nthawi zina ndikachoka, ankanditsekera panja kapena kundimana chakudya.
Mayi anapemphanso anthu ena kuti awathandize. Mwachitsanzo, anapempha aphunzitsi anga kuti akambirane nane koma aphunzitsiwo anakana kulowerera nkhani zathu. Mayi anapitanso nane kwa bwana wa kuntchito kwawo n’cholinga choti akandiuze kuti zipembedzo zonse n’zosathandiza. Ankaimbiranso foni achibale osiyanasiyana ndipo ankawapempha akulira kuti awathandize. Izi zinkandikhumudwitsa kwambiri. Koma akulu anandiuza kuti ndisamadandaule nazo kwambiri chifukwa mosadziwa, mayi akuthandiza anthu ambiri kudziwa za Yehova.
Vuto linanso linali loti, makolo anga ankafuna kuti ndipite kuyunivesite n’cholinga choti ndidzapeze ntchito yabwino. Sitikanatha kukambirana nkhaniyi popanda kukangana, choncho ndinawalembera makalata angapo owafotokozera zolinga zanga. Bambo ataona kuti sindikufuna kupita kuyunivesite anakwiya n’kunena kuti: “Ngati ukuona kuti ungapeze ntchito, uipeze pofika mawa apo ayi uchoke pakhomo pano.” Ndinapemphera kwa Yehova kuti andithandize. Tsiku lotsatira ndili mu utumiki, alongo awiri anandiuza kuti andilemba ntchito yophunzitsa ana awo. Izi sizinasangalatse bambo ndipo anasiya kundilankhula komanso ankandipewa. Mayi ankakonda kunena kuti, ‘Bola utakhala chigawenga kusiyana n’kukhala wa Mboni.’
Yehova anandithandiza kudziwa zoyenera kuchita komanso kuti ndiyambe kuona zinthu moyenera
Nthawi zina ndinkadzifunsa kuti, ‘Koma Yehova akusangalaladi ndi zimene ndikuchitazi?’ Ndinkapemphera kwambiri ndiponso kuphunzira za chikondi cha Yehova m’Baibulo. Izi zinachititsa kuti ndisamadandaule kwambiri ndi zimene makolo anga ankachita komanso kuti ndizindikire kuti ankachita zimenezi chifukwa chondikonda. Yehova anandithandiza kudziwa zoyenera kuchita komanso kuti ndiyambe kuona zinthu moyenera. Ndinkalowa mu utumiki pafupipafupi ndipo ndinayamba kukonda kwambiri kulalikira. Kenako ndinaganiza zoyamba upainiya.
NDINAYAMBA UPAINIYA
Alongo ena atadziwa kuti ndikufuna kuyamba upainiya, anandiuza kuti ndidikire kaye mpaka makolo anga atasiya kunditsutsa kwambiri. Ndinapempha Yehova kuti andipatse nzeru, ndinafufuza za nkhaniyi komanso ndinafunsa abale ndi alongo ena. Ndinaganiziranso zifukwa zimene ndinkafunira kuchita upainiya. Ndinaona kuti cholinga changa ndi kusangalatsa Yehova. Ndinaonanso kuti ngakhale nditadikira, panalibe umboni woti makolo anga adzasintha.
Choncho kutatsala chaka chimodzi kuti ndimalize sekondale, ndinayamba upainiya. Patapita nthawi, ndinkafuna kusamukira kudera lomwe kukufunika ofalitsa ambiri. Koma makolo anga sankafuna kuti ndichoke pakhomo. Choncho ndinadikira mpaka nditakwanitsa zaka 20. Kenako, pofuna kuti mayi asakhumudwe kwambiri, ndinapempha abale ku ofesi ya nthambi kuti anditumize kuchigawo cha kum’mwera kwa Japan kumene kunali achibale athu.
Ananditumizadi kumeneko ndipo ndinayamba kuphunzira ndi anthu ambiri. Ndinasangalala kwambiri kuona ena mwa anthuwa akubatizidwa. Kenako ndinayamba kuphunzira Chingelezi n’cholinga choti ndichite zambiri potumikira Yehova. Mu mpingo wathu munali abale awiri omwe anali apainiya apadera ndipo wina dzina lake anali Atsushi. Anali akhama ndipo ankakonda kuthandiza anthu. Izi zinapangitsa kuti ndikhale ndi cholinga chochita upainiya wapadera. Pa nthawiyi, mayi anadwala kwambiri kawiri konse ndipo ndinkapita kukawasamalira. Sanayembekezere kuti ndingachite zimenezi ndipo anasintha moti sankanditsutsanso kwambiri ngati poyamba.
YEHOVA WANDIDALITSA KWAMBIRI
Patapita zaka 7, ndinalandira kalata yochokera kwa Atsushi. Iye anandifunsa ngati ndingavomere kukhala naye pa chibwenzi. Kunena zoona ndinali ndisanaganizirepo zimenezi ndipo sindinkadziwa kuti ankandifuna. Komabe patatha mwezi, ndinamuyankha n’kumuuza kuti tingopitiriza kulemberana makalata kuti tidziwane bwino. Titalemberana makalata kwa kanthawi, tinaona kuti tinali ndi zolinga zofanana. Tonse tinali okonzeka kuchita utumiki wa nthawi zonse, kulikonse kumene angatitumize. Patapita nthawi tinakwatirana. Ndinasangalala kwambiri kuti mayi, bambo komanso achibale ena anabwera ku ukwati wathu.
Tinkachita upainiya wokhazikika koma pasanapite nthawi, Atsushi anapemphedwa kuti akhale woyang’anira dera wogwirizira. Ndiyeno tinayamba upainiya wapadera ndipo kenako tinauzidwa kuti tikagwire ntchito yoyang’anira dera. Apanso tinaona kuti Yehova watidalitsa. Titachezera mipingo yonse m’deralo kamodzi, tinalandira foni yochokera kunthambi. Anatifunsa ngati tingavomere kukagwira ntchito yoyang’anira dera ku Nepal.
Ndinada nkhawa kuti mwina makolo anga sangasangalale akamva kuti atitumiza kutali chonchi. Koma nditawaimbira foni n’kuwadziwitsa, bambo anayankha kuti: “Kumene mukupitako n’kwabwino kwambiri.” Mnzawo wina anali atangowapatsa buku lofotokoza za ku Nepal ndipo ankafuna atapitako kukaona malo.
Tinkasangalala kwambiri kutumikira ndi abale athu a ku Nepal. Kenako Yehova anatidalitsanso pamene tinauzidwa kuti tizichezera mipingo ina ya ku Bangladesh. Ngakhale kuti dzikoli lili kufupi ndi ku Nepal, anthu ake ndi osiyana. Zikhalidwe ndiponso miyambo yawo ndi zosiyananso kwambiri. Choncho tikakhala mu utumiki, tinkakumana ndi anthu osiyanasiyana. Titatumikira zaka 5, tinauzidwa kuti tibwerere ku Japan ndipo n’kumene tikugwira ntchito yoyang’anira dera panopa.
Ndaphunzira zambiri zokhudza Yehova chifukwa chotumikira ku Japan, ku Nepal ndiponso ku Bangladesh. N’zoona kuti mayikowa ndi osiyana kwambiri ndipo munthu aliyense ndi wosiyananso ndi mnzake. Koma ndaona kuti Yehova amaganizira munthu aliyense payekha, amamuthandiza komanso amamudalitsa.
Ndaonanso kuti Yehova wandidalitsa pondithandiza kuti ndimudziwe, pondipatsa mwamuna wabwino komanso pondipatsa zochita. Wakhala akunditsogoleranso kuti ndizisankha bwino zinthu pa moyo wanga. Panopa ndili pa ubwenzi wolimba ndi Mulungu ndiponso ndimagwirizana ndi achibale anga. Yehova wandithandizanso kuti ndiyambe kugwirizananso ndi mayi. Ndikusangalala kwambiri kuti tsopano ndili pa mtendere ndi Mulungu komanso mayi anga.


text:
ZIMENE ACHINYAMATA AMADZIFUNSA
Kodi Palibe Vuto Ngati Nditadzilemba Pathupi Langa?
Kodi n’chiyani chingachititse kuti anthu azikopeka nanu?
Mnyamata wina dzina lake Ryan anati: “Zojambulajambula za pathupi zimakhala zokongola kwambiri moti anthu amene amachita zimenezi ndimawatayira kamtengo.”
Anthu amadzilemba pathupi pa zifukwa zosiyanasiyana, ndipo ena angaone kuti akuchita zimenezi pa zifukwa zabwino. Mwachitsanzo, mtsikana wina dzina lake Jillian anati: “Kusukulu kwathu kunali mtsikana winawake yemwe mayi ake anamwalira. Mtsikanayo atakula, analemba dzina la mayi akewo kumbuyo kwa khosi lake. Nanenso ndimaona kuti zingakhale zosangalatsa kwambiri nditadzilemba zinthu ngati zimenezi.”
Kaya munthu akufuna kudzilemba chifukwa chiyani, aliyense ayenera kuiganizira bwinobwino nkhaniyi chifukwa akangokulemba, zimakhala zovuta kufufuta. Ndiye kodi muyenera kudzifunsa mafunso ati musanachite zimenezi? Nanga kodi ndi mfundo za m’Baibulo ziti zomwe zingakuthandizeni kuti musankhe bwino?
Kodi muyenera kudzifunsa mafunso ati?
Kodi kudzilemba pathupi kumakhala ndi mavuto otani? Webusaiti ya chipatala china chotchedwa Mayo, inanena kuti: “Malo amene palembedwawo pamakhala timabala ndipo zimenezi zingachititse kuti munthu adwale matenda a pakhungu komanso matenda ena. Nthawi zina m’mbali mwa malo amene alembedwa mumatuluka tizilonda komanso malo omwe alembedwawo amatha kutupa.” Webusaitiyi inanenanso kuti: “Ngati anthu amene akujambula khunguwo atalemba anthu angapo pogwiritsa ntchito chipangizo chimodzi, anthuwo akhoza kutenga matenda opatsirana kudzera m’magazi.”
Kodi anthu angamaganize kuti ndine munthu wotani? Muyenera kudziwa kuti anthu angadziwe kuti ndinu munthu wotani poona mmene mukuonekera. Angadziwe ngati muli munthu wachibwana kapena ayi komanso ngati muli wokhulupirika kapena tambwali. Mtsikana wina dzina lake Samantha anati: “Ndikaona munthu amene anadzilemba pathupi lake, ndimayamba kuganiza kuti munthuyo ndi chidakwa kapena wolowerera.”
Mtsikana wina wa zaka 18, dzina lake Melanie, anati: “Ineyo ndimaona kuti kudzilemba pakhungu kumapangitsa kuti usamaoneke bwino. Anthu amene amachita zimenezi amakhala ngati akudzibisa kuti athu ena asadziwe mmene amaonekera.”
Kodi chinthu chimene atandijambulecho sindidzatopa nacho? N’kupita kwa nthawi, munthu amakula ndipo nthawi zina amanenepa. Zimenezi zingachititse kuti zimene anajambulitsa pakhungu lake zisiye kuoneka bwino. Mnyamata wina dzina lake Joseph anati: “Ndinaonapo munthu wina amene anajambulitsa pakhungu lake zaka zambiri m’mbuyomo, koma sizinkaoneka bwino mpang’ono pomwe.”
Mtsikana winanso wa zaka 21, dzina lake Allen, anati: “N’kupita kwa nthawi, zinthu zimene munajambulitsa pakhungu lanu zimafwifwa. Chinthu chimene unkachiona kuti n’chokongola kwambiri zaka zapitazo chimayamba kukunyansa.”
Zimene Allen ananenazi n’zoona. Zimene munthu angajambulitse pakhungu lake sizimasintha. Zimene zimachitika ndi zoti munthu ukamakula umasiya kukonda zinthu zimene zinkakusangalatsa poyamba. Koma pa nkhani ya zodzilembalemba pakhunguyi, zimakunyansa koma zili pakhungu lako lomwelo. Mtsikana winanso dzina lake Teresa anati: “Ndimaona kuti si bwino kuchita zinthu zomwe ungadzanong’oneze nazo bondo mtsogolo, n’chifukwa chake sindimafuna kujambulitsa zinazake pakhungu langa.”
Kodi ndi mfundo ziti za m’Baibulo zomwe zingakuthandizeni pa nkhani imeneyi?
Munthu wozindikira amayamba waganiza kaye asanasankhe zochita. (Miyambo 21:5; Aheberi 5:14) Taonani mfundo za m’Baibulo zotsatirazi zomwe zingatithandize kudziwa chochita pa nkhani yojambulitsa zinthu pakhungu.
Akolose 3:20: “Ananu, muzimvera makolo anu pa zinthu zonse, pakuti kuchita zimenezi kumakondweretsa Ambuye.”
Kodi makolo anu angasangalale atadziwa kuti mwalephera kumvera zimene anakuuzani pa nkhani imeneyi?
1 Petulo 3:3, 4: “Ndipo kudzikongoletsa kwanu kusakhale kwakunja, monga kumanga tsitsi, kuvala zodzikongoletsera zagolide, kapena kuvala malaya ovala pamwamba. Koma kukhale kwa munthu wobisika wamumtima, atavala zovala zosawonongeka, ndizo mzimu wabata ndi wofatsa.”
Kodi mukuganiza kuti n’chifukwa chiyani Baibulo limanena kuti tiyenera kukongoletsa “munthu wobisika wamumtima”?
1 Timoteyo 2:9: “Akazi azidzikongoletsa ndi zovala zoyenera, povala mwaulemu ndi mwanzeru.”
Kodi chofunika kwambiri n’chiyani pakati pa kukhala ndi khalidwe labwino komanso kukongola?
Aroma 12:1: “Mupereke matupi anu ngati nsembe yamoyo, yoyera ndi yovomerezeka kwa Mulungu, ndiyo utumiki wopatulika mwa kugwiritsa ntchito luntha la kuganiza.”
Kodi Mulungu angamve bwanji ngati mutadzijambula pathupi lanu?
Anthu ena ataganizira mfundo zimene takambiranazi, anaona kuti si bwino kuti ajambulitse zinthu pakhungu lawo. Iwo amaona kuti ndi bwino kukhala ndi makhalidwe abwino komanso kutsatira zimene amakhulupirira. Teresa amene tamutchula kale uja anati: “Ndikuona kuti ngati munthu ali ndi mawu enaake amene amamusangalatsa kwambiri, angachite bwino kumangogwiritsa ntchito mawuwo. Komanso ngati pali munthu amene umamukonda kwambiri, ndi bwino kungomuuza kuti umamukonda m’malo molemba dzina lake pakhungu lako.”


text:
Kodi Ndi Ndani Akutsogolera Anthu a Mulungu Masiku Ano?
“Kumbukirani amene akutsogolera pakati panu.”—AHEB. 13:7.
NYIMBO: 21, 13
1, 2. Kodi atumwi ayenera kuti ankadzifunsa funso liti Yesu atapita kumwamba?
PAMENE Yesu ankakwera kumwamba n’kubisika m’mitambo, atumwi anangoima n’kumayang’anitsitsa kumwambako. (Mac. 1:9, 10) Yesuyo anali mnzawo wapamtima ndipo ankawaphunzitsa, kuwalimbikitsa komanso kuwatsogolera kwa zaka ziwiri. Koma tsopano anasiyana naye ndipo sankadziwa zoti achite.
2 Yesu anauza otsatira ake kuti: “Mudzakhala mboni zanga mu Yerusalemu, ku Yudeya konse ndi ku Samariya, mpaka kumalekezero a dziko lapansi.” (Mac. 1:8) Kodi akanakwanitsa bwanji kugwira ntchito imeneyi? N’zoona kuti Yesu anawalonjeza kuti adzalandira mzimu woyera. (Mac. 1:5) Koma kuti ntchitoyi iyende, pankafunika gulu komanso mtsogoleri. M’mbuyo monsemu, Yehova ankagwiritsa ntchito anthu ena potsogolera anthu ake. Choncho atumwiwo ankadzifunsa kuti, ‘Kodi ndiye kuti Yehova asankha mtsogoleri wina?’
3. (a) Kodi atumwi anachita chiyani Yesu atapita kumwamba? (b) Kodi tikambirana chiyani m’nkhaniyi?
3 Pasanathe milungu iwiri, ophunzira anafufuza m’Malemba n’kuzindikira kuti ayenera kupeza munthu woti alowe m’malo mwa Yudasi Isikariyoti. Ndiyeno ataipempherera nkhaniyi, anasankha Matiya. (Mac. 1:15-26) N’chifukwa chiyani kusankha Matiya kunali kofunika kwambiri kwa atumwiwo komanso kwa Yehova? Iye anali wofunika kwambiri kuti gulu liziyenda bwino. * Sikuti Yesu anangosankha atumwi kuti aziyenda nawo polalikira basi. Iye ankafunanso kuti adzagwire ntchito yofunika kwambiri m’gulu la Mulungu. Ndiyeno m’nkhaniyi tikambirana mafunso awa: Kodi udindo wa atumwi unali wotani, nanga Yehova ndi Yesu anawathandiza bwanji kuti aukwaniritse? Kodi zimene zinkachitika pa nthawi yawo zikufanana bwanji ndi zimene zikuchitika masiku ano m’gulu la Yehova? Nanga ifeyo ‘tingakumbukire bwanji amene akutsogolera’ makamaka “kapolo wokhulupirika ndi wanzeru”?—Aheb. 13:7; Mat. 24:45.
BUNGWE LOKHALA NDI MTSOGOLERI WOSAONEKA
4. Kodi atumwi ndi akulu ena a ku Yerusalemu anali ndi ntchito yotani?
4 Pa Pentekosite mu 33 C.E., atumwi anayamba kutsogolera mpingo wachikhristu. Pa mwambowu, “Petulo anaimirira pamodzi ndi atumwi 11 aja” ndipo analalikira kwa Ayuda ndi anthu amene analowa Chiyuda omwe anasonkhana. (Mac. 2:14, 15) Ambiri mwa anthuwo anakhala okhulupirira. Ndiyeno Akhristu atsopanowo “anapitiriza kulabadira zimene atumwiwo anali kuphunzitsa.” (Mac. 2:42) Atumwi ankayang’anira ndalama za mpingo. (Mac. 4:34, 35) Koma ankafunitsitsa kusamalira anthu a Mulungu mwauzimu moti ananena kuti: “Ife tidzipereka ndithu pa kupemphera ndi pa utumiki wokhudza mawu a Mulungu.” (Mac. 6:4) Ndiponso anasankha Akhristu ena odalirika n’kuwapatsa ntchito yoti azikalalikira m’magawo atsopano. (Mac. 8:14, 15) Patapita nthawi, Akhristu ena odzozedwa anayamba kuthandiza atumwi pa ntchito yosamalira mipingo. Iwo anali bungwe lolamulira limene linkapereka malangizo ku mipingo yonse.—Mac. 15:2.
5, 6. Kodi bungwe lolamulira linkathandizidwa bwanji ndi (a) mzimu woyera? (Onani chithunzi patsamba 23.) (b) angelo? (c) Mawu a Mulungu?
5 Akhristu a m’nthawi ya atumwi ankadziwa kuti Yehova ndi amene ankatsogolera bungwe lolamulira pogwiritsa ntchito Mtsogoleri wawo Yesu. Kodi iwo anatsimikizira bwanji zimenezi? Choyamba, mzimu woyera unkathandiza bungwe lolamulira. (Yoh. 16:13) Akhristu onse odzozedwa analandira mzimu woyera, koma mzimuwu unkathandiza kwambiri atumwi ndi akulu ena a ku Yerusalemu kuti azigwira bwino ntchito yawo monga oyang’anira. Mwachitsanzo, mu 49 C.E., mzimu woyera unathandiza bungwe lolamulira kusankha zochita pa nkhani ya mdulidwe. Mipingo itatsatira malangizo ochokera ku bungweli, “inapitiriza kulimba m’chikhulupiriro ndipo chiwerengero chinapitiriza kuwonjezeka tsiku ndi tsiku.” (Mac. 16:4, 5) Kalata imene bungwe lolamulira linalembera mipingo pa nkhaniyi, imasonyeza kuti anthu a m’bungwelo anali ndi chikondi komanso chikhulupiriro chifukwa choti ankatsogoleredwa ndi mzimu wa Mulungu.—Mac. 15:11, 25-29; Agal. 5:22, 23.
6 Chachiwiri, angelo ankathandiza bungwe lolamulira. Chitsanzo pa nkhaniyi ndi zimene zinachitika Koneliyo asanabatizidwe. Mngelo anamuuza kuti atumize anthu akaitane mtumwi Petulo. Ndiyeno Petulo atafika n’kuwalalikira, Koneliyo ndi achibale ake analandira mzimu woyera ngakhale kuti amunawo anali osadulidwa. Zimenezi zinathandiza atumwi ndi abale ena kudziwa kuti Mulungu walola kuti anthu a mitundu ina alowe mu mpingo wachikhristu. (Mac. 11:13-18) Kuwonjezera apo, angelo ankathandiza kuti ntchito yolalikira imene bungwe lolamulira linkayang’anira iziyenda bwino. (Mac. 5:19, 20) Chachitatu, bungwe lolamulira linkatsogoleredwa ndi Mawu a Mulungu. Nthawi zonse Akhristu odzozedwa ankatsatira mfundo za m’Malemba kuti aziphunzitsa zolondola komanso kuti azipereka malangizo abwino.—Mac. 1:20-22; 15:15-20.
7. N’chifukwa chiyani tinganene kuti Yesu ndi amene ankatsogolera Akhristu oyambirira?
7 Ngakhale kuti bungwe lolamulira ndi limene linkatsogolera mpingo woyambirira, iwo ankadziwa kuti Mtsogoleri wawo ndi Yesu. Mtumwi Paulo analemba kuti: “[Khristu] anapereka ena monga atumwi.” Kenako ananena kuti: “Tiyeni tikule m’zinthu zonse, kudzera m’chikondi, pansi pa iye amene ndi mutu, Khristu.” (Aef. 4:11, 15) Choncho m’malo modziwika ndi mayina a atumwi, “ophunzirawo anayamba kutchedwa Akhristu, motsogoleredwa ndi Mulungu.” (Mac. 11:26) N’zoona kuti Paulo ankadziwa kufunika ‘kosunga miyambo,’ kapena kuti kutsatira mfundo zogwirizana ndi Malemba zimene atumwi ndi akulu ena ankapereka. Koma iye ananenanso kuti: “Ndikufuna mudziwe kuti mutu wa mwamuna aliyense [kuphatikizapo aliyense wa m’bungwe lolamulira] ndi Khristu . . . ndipo mutu wa Khristu ndiye Mulungu.” (1 Akor. 11:2, 3) Apa zikuoneka kuti Yesu Khristu ndi amene ankatsogolera mpingo mogonjera Mutu wake, Yehova Mulungu.
“NTCHITOYI SI YA MUNTHU”
8, 9. Kodi M’bale Russell anachita zotani chakumapeto kwa zaka za m’ma 1800?
8 Chakumapeto kwa zaka za m’ma 1800, Charles Taze Russell ndi anzake ankafuna kuthandiza anthu kuti azilambira Mulungu woona. Pofuna kuti uthenga wa m’Baibulo uzilalikidwa m’zilankhulo zosiyanasiyana, mu 1884 panakhazikitsidwa bungwe la Zion’s Watch Tower Tract Society ndipo M’bale Russell ndi amene anali pulezidenti wake. * Iye ankaphunzira Baibulo mwakhama ndipo sankaopa kutsutsa mabodza monga oti pali milungu itatu mwa Mulungu m’modzi komanso zoti munthu akafa chinachake chimakhalabe moyo. Iye anazindikiranso kuti kubwera kwa Yesu kudzakhala kosaoneka ndiponso kuti “nthawi zoikidwiratu za anthu a mitundu” zidzatha mu 1914. (Luka 21:24) M’bale Russell ankagwiritsa ntchito nthawi yake, mphamvu zake komanso ndalama zake mosaumira pothandiza anthu kudziwa mfundo zimenezi. N’zodziwikiratu kuti pa nthawiyo, Yehova ndi Yesu ankagwiritsa ntchito M’bale Russell potsogolera mpingo.
9 M’bale Russell sankafuna kuti anthu azimutamanda. Mu 1896, iye analemba kuti: “Sitikufuna kuti anthu azititamanda kapena azitamanda mabuku athu. Sitikufunanso kuti anthu azititchula kuti Abusa kapena Arabi kapena kuti anthu azidziwika ndi mayina athu.” Kenako ananena kuti: “Ntchitoyi si ya munthu.”
10. (a) Kodi Yesu anasankha liti “kapolo wokhulupirika ndi wanzeru”? (b) Fotokozani zimene zinachitika kuti ntchito ya Bungwe Lolamulira ikhale yosiyana ndi ya Watch Tower Society.
10 Mu 1919, patatha zaka zitatu kuchokera pamene M’bale Russell anamwalira, Yesu anasankha “kapolo wokhulupirika ndi wanzeru.” Kodi cholinga chake chinali chiyani? Ankafuna kuti kapoloyo azipereka “chakudya pa nthawi yoyenera” kwa antchito ake apakhomo. (Mat. 24:45) Pa nthawiyo, kagulu kochepa ka odzozedwa amene anali ku Brooklyn ku New York kankakonza chakudya chauzimu n’kumapereka kwa otsatira a Yesu. Ndiyeno pambuyo pa chaka cha 1940, dzina loti “bungwe lolamulira” linayamba kugwiritsidwa ntchito m’mabuku athu. Pa nthawiyo ankaganiza kuti dzinali limanena za bungwe la Watch Tower Bible and Tract Society. Koma mu 1971, zinadziwika kuti Bungwe Lolamulira ndi losiyana ndi bungwe la Watch Tower Society limene linkangoyang’anira zinthu zokhudza malamulo. Kuyambira nthawi imeneyo, abale odzozedwa ankatha kukhala m’Bungwe Lolamulira popanda kukhala madailekitala a Society. Chaposachedwapa, abale ena audindo a “nkhosa zina” akhala akutumikira ngati madailekitala a bungwe la Watch Tower Society komanso mabungwe ena a m’gulu la Mulungu. Izi zathandiza kuti Bungwe Lolamulira lizigwira kwambiri ntchito yosamalira mwauzimu anthu a Mulungu. (Yoh. 10:16; Mac. 6:4) Nsanja ya Olonda ya July 15, 2013 inanena kuti “kapolo wokhulupirika ndi wanzeru” ndi kagulu ka abale odzozedwa amene ali m’Bungwe Lolamulira.
11. Kodi Bungwe Lolamulira limagwira ntchito bwanji?
11 Bungwe Lolamulira limasankha zochita mogwirizana. N’chifukwa chiyani tikutero? Abale a m’Bungweli amakumana mlungu uliwonse ndipo izi zimathandiza kuti azikambirana momasuka komanso azigwirizana. (Miy. 20:18) Chaka chilichonse amasintha tcheyamani wa misonkhano yawo ndipo amachita izi chifukwa choti amaona kuti palibe munthu wa m’Bungweli amene amaposa mnzake. (1 Pet. 5:1) Bungweli lili ndi makomiti 6 ndipo tcheyamani wa komiti iliyonse amasinthanso chaka chilichonse. Munthu aliyense amene ali m’Bungwe Lolamulira sadziona ngati mtsogoleri wa abale ake koma ngati ‘wantchito wapakhomo’ amene amadyetsedwa ndi kapolo wokhulupirika ndipo amamvera kapoloyo.
“NDANI KWENIKWENI AMENE ALI KAPOLO WOKHULUPIRIKA NDI WANZERU?”
12. Popeza kuti Bungwe Lolamulira likhoza kulakwitsa zinthu zina, kodi zimenezi zingabweretse mafunso ati?
12 Sikuti Bungwe Lolamulira silingalakwitse zinthu pa nkhani yophunzitsa komanso kayendetsedwe ka gulu. N’chifukwa chake mu Watch Tower Publications Index muli mutu wosonyeza mfundo zimene zasintha kuyambira mu 1870. * Ndipotu Yesu sananene kuti kapolo wokhulupirika azipereka chakudya chauzimu mosalakwitsa kalikonse. Ndiye kodi tingayankhe bwanji funso la Yesu lakuti: “Ndani kwenikweni amene ali kapolo wokhulupirika ndi wanzeru?” (Mat. 24:45) Nanga kodi pali umboni wotani wosonyeza kuti Bungwe Lolamulira ndi limene likukwaniritsa udindo umenewu? Tiyeni tionenso umboni woti bungweli limathandizidwa ndi mzimu woyera, angelo komanso Mawu a Mulungu ngati mmene zinalili m’nthawi ya atumwi.
13. Kodi mzimu woyera wathandiza bwanji Bungwe Lolamulira?
13 Umboni woti limathandizidwa ndi mzimu woyera. Mzimu woyera umathandiza Bungwe Lolamulira kuti lizimvetsa mfundo za m’Malemba zomwe poyamba sitinkazimvetsa. Mwachitsanzo, taganizirani za mfundo zimene zasintha kuyambira mu 1870. N’zoonekeratu kuti palibe munthu yemwe anganene kuti ndi amene watulukira “zinthu zozama za Mulungu” n’kuzifotokoza. (Werengani 1 Akorinto 2:10.) Bungwe Lolamulira limagwirizana ndi mawu amene mtumwi Paulo analemba akuti: “Timalankhulanso zinthu zimenezi, osati ndi mawu ophunzitsidwa ndi nzeru za anthu, koma ndi mawu amene mzimu watiphunzitsa.” (1 Akor. 2:13) Tikaganizira mpatuko komanso mdima wauzimu umene wakhalapo kwa zaka zambiri, sitingakayikire kuti mzimu woyera ndi womwe wathandiza kuti timvetse mfundo zambiri kuyambira mu 1919.
14. Mogwirizana ndi lemba la Chivumbulutso 14:6, 7, kodi angelo amathandiza bwanji anthu a Mulungu masiku ano?
14 Umboni woti limathandizidwa ndi angelo. Bungwe Lolamulira lili ndi udindo waukulu woyang’anira ntchito yolalikira imene ikugwiridwa padziko lonse ndi anthu oposa 8 miliyoni. Kodi n’chiyani chimathandiza kuti ntchitoyi iziyenda bwino? Chifukwa china n’choti angelo amathandiza pa ntchitoyi. (Werengani Chivumbulutso 14:6, 7.) Nthawi zambiri ofalitsa amapeza anthu amene angomaliza kupemphera kuti Mulungu awathandize. * Komanso ntchito yolalikira ndi kuphunzitsa anthu ikuyenda bwino kwambiri ngakhale m’mayiko amene ntchitoyi ndi yoletsedwa. Izi zikusonyeza kuti pali mphamvu yapadera imene imathandiza.
15. Kodi pali kusiyana kotani pakati pa Bungwe Lolamulira ndi atsogoleri azipembedzo? Perekani chitsanzo.
15 Limadalira Mawu a Mulungu. (Werengani Yohane 17:17.) Chitsanzo ndi zimene zinachitika m’chaka cha 1973. Mu Nsanja ya Olonda ya June 1 munali funso lakuti: “Kodi . . . anthu amene sanasiye kusuta fodya angabatizidwe?” Yankho linali lakuti: “Malemba amasonyeza kuti sayenera kubatizidwa.” Nsanja ya Olonda imeneyi inagwiritsanso ntchito malemba ena posonyeza kuti munthu wosuta fodya amene sakulapa ayenera kuchotsedwa mumpingo. (1 Akor. 5:7; 2 Akor. 7:1) Inatinso: “Awa si maganizo a munthu amene akungofuna kupondereza ena. Koma Mulungu ndi amene akufuna zimenezi ndipo malangizowa ndi ochokera m’Mawu ake.” Kodi pali gulu linanso lachipembedzo limene limatsatira Mawu a Mulungu ngakhale pa mfundo zimene likuona kuti anthu ake ambiri angavutike kuzitsatira? Posachedwapa buku lina lonena za zipembedzo ku United States linati: “Atsogoleri azipembedzo akhala akusintha mfundo zimene amaphunzitsa n’cholinga choti zizigwirizana ndi maganizo a anthu.” Ndiyeno ngati Bungwe Lolamulira limatsatira Mawu a Mulungu osati maganizo a anthu, tingati ndi ndani kwenikweni amene akutsogolera anthu a Mulungu masiku ano?
“KUMBUKIRANI AMENE AKUTSOGOLERA”
16. Kodi tingasonyeze bwanji kuti timakumbukira Bungwe Lolamulira?
16 Werengani Aheberi 13:17. Mawu amene anamasuliridwa kuti “kumbukirani” angamasuliridwenso kuti “tchulani.” Choncho njira ina yosonyeza kuti ‘timakumbukira amene akutsogolera’ ndi kutchula Bungwe Lolamulira m’mapemphero athu. (Aef. 6:18) Tiyenera kumaganizira za udindo umene abalewa ali nawo wopereka chakudya chauzimu, kuyang’anira ntchito yolalikira padziko lonse komanso kusamalira zopereka. Kunena zoona abale amenewa ndi ofunika kumawapempherera kwambiri.
17, 18. (a) Kodi tingasonyeze bwanji kuti timachita zinthu mogwirizana ndi Bungwe Lolamulira? (b) N’chifukwa chiyani tinganene kuti tikamalalikira timakhala tikuthandiza kapolo wokhulupirika komanso Yesu?
17 Tingakumbukirenso Bungwe Lolamulira tikamayesetsa kuchita zinthu mogwirizana ndi malangizo amene bungweli limapereka. Paja timalandira malangizowa m’mabuku athu, pamisonkhano yampingo, yadera komanso yachigawo. Bungweli limaikanso oyang’anira dera ndipo oyang’anira derawo amaika akulu m’mipingo. Ndiyeno oyang’anira dera ndi akulu angasonyeze kuti amakumbukira Bungwe Lolamulira potsatira kwambiri malangizo amene amapatsidwa. Tonsefe tingasonyeze kuti timalemekeza Mtsogoleri wathu Yesu pomvera anthu amene akuwagwiritsa ntchito.—Aheb. 13:17.
18 Njira ina imene tingasonyezere kuti tikukumbukira Bungwe Lolamulira ndi kulalikira mwakhama. Paja Paulo analangiza Akhristu kuti azitsanzira chikhulupiriro cha anthu amene akuwatsogolera. Kapolo wokhulupirika wasonyeza kuti ali ndi chikhulupiriro champhamvu polimbikitsa ntchito yolalikira uthenga wabwino wa Ufumu. Kodi inuyo muli m’gulu la nkhosa zina zimene zikuthandiza odzozedwa pa ntchito yofunikayi? Dziwani kuti mudzasangalala kwambiri Mtsogoleri wathu Yesu akadzakuuzani kuti: “Pa mlingo umene munachitira zimenezo mmodzi wa abale anga aang’ono awa, munachitira ine amene.”—Mat. 25:34-40.
19. N’chifukwa chiyani inuyo simudzasiya kutsatira Mtsogoleri wathu Yesu?
19 Yesu atabwerera kumwamba sanaiwale otsatira ake. (Mat. 28:20) Iye akudziwa mmene mzimu woyera, angelo komanso Mawu a Mulungu anamuthandizira padzikoli kuti atsogolere bwino anthu. Choncho akuthandiza kapolo wokhulupirika pogwiritsa ntchito zinthu zomwezi. Odzozedwa amene ali m’gulu la kapoloyu “amatsatira Mwanawankhosa kulikonse kumene akupita.” (Chiv. 14:4) Ndiyeno tikamatsatira malangizo a kapolo timakhala tikutsatira Mtsogoleri wathu Yesu. Posachedwapa, Yesu adzatitsogolera polowa m’dziko latsopano n’kulandira moyo wosatha. (Chiv. 7:14-17) Palibe mtsogoleri aliyense padzikoli amene angatilonjeze moyo umenewu.
^ ndime 3 Zikuoneka kuti Yehova ankafuna kuti atumwiwo adzakhale ‘miyala yokwana 12 yomangira maziko’ a Yerusalemu Watsopano. (Chiv. 21:14) Choncho kuchokera nthawi imeneyi panalibe chifukwa choti mtumwi wokhulupirika aliyense akamwalira, azilowedwa m’malo.
^ ndime 8 Kungoyambira mu 1955, bungweli lakhala likudziwika ndi dzina loti Watch Tower Bible and Tract Society of Pennsylvania.
^ ndime 12 Onaninso mutu wakuti, “Kumveketsa Zikhulupiriro Zathu” mu Buku la Mboni za Yehova Lofufuzira Nkhani la 2016.
^ ndime 14 Onani buku lakuti, ‘Kuchitira Umboni Mokwanira za Ufumu wa Mulungu’ tsamba 58-59.


text:
MFUNDO ZOTHANDIZA MABANJA | MWAMUNA NDI MKAZI WAKE
Zimene Mungachite Ngati Mumacheza Kwambiri ndi Munthu Amene si Mwamuna Kapena Mkazi Wanu
ZIMENE ZIMACHITIKA
Mwina mumacheza kwambiri komanso momasuka ndi munthu amene si mwamuna kapena mkazi wanu. Mukamacheza mumaganiza kuti, ‘Ndi mnzanga chabe.’ Koma si zimene mwamuna kapena mkazi wanu angaganize atamva zimene mumakambirana.
Ngati zili choncho ndiye kuti muyenera kuchitapo kanthu. Koma choyamba, mufunika kudziwa chimene chinayambitsa kuti muzicheza kwambiri ndi munthu yemwe si mwamuna kapena mkazi wanu.
ZIMENE ZIMACHITITSA
Kusakhutitsidwa. Kunena zoona, mwamuna aliyense amamva bwino akachitiridwa zinthu zabwino ndi mkazi, mkazinso amamva bwino akachitiridwa zinthu zabwino ndi mwamuna. Aliyense akachitiridwa zimenezi amadziona kuti ndi wofunika. Koma ngati mwakhala m’banja kwa nthawi yaitali, mwina mwayamba kumasangalala mukamacheza ndi munthu amene si mwamuna kapena mkazi wanu. Koma mfundo yoti mudziwe ndi yakuti: Kuchita zimenezi kumabweretsa mavuto. Mukamacheza kwambiri ndi munthu yemwe si mwamuna kapena mkazi wanu, chikondi chanu pa mwamuna kapena mkazi wanu chimayamba kuchepa. Mumakhala kuti mukusonyeza mnzanuyo chikondi chomwe mumayenera kuchisonyeza kwa mwamuna kapena mkazi wanu.
• Dzifunseni kuti, ‘Kodi ndi zinthu ziti zimene ndimasangalala kuchita ndi mnzangayu zimene ndiyenera kumachita ndi mwamuna kapena mkazi wanga?’
Kusowa wocheza naye. Baibulo limasonyeza kuti anthu okwatirana amakhala ndi “nsautso.” (1 Akorinto 7:28) Mwachitsanzo, nthawi zina mungaone kuti mwamuna kapena mkazi wanu sakukukondani ngati mmene ankakukonderani kale kapena mwina mudakali okwiya chifukwa munasemphana maganizo pa nkhani inayake. N’kutheka kuti mwamuna kapena mkazi wanu safuna kuti muzikambirana za nkhanizi ndipo zimenezi zingakuchititseni kuti muzikhala wokhumudwa komanso muzisowa wocheza naye. Akatswiri ena amanena kuti ngati anthu okwatirana safuna kukambirana nkhani zofunika kwambiri, banja lawo likhoza kukhala losasangalala, mwinanso kutha kumene.
• Dzifunseni kuti, ‘Kodi n’chiyani chimandichititsa kuti ndizifuna kucheza ndi munthu amene si mwamuna kapena mkazi wanga?’
ZIMENE MUNGACHITE
Muziganizira mavuto ake. Baibulo limati: “Kodi munthu anganyamule makala a moto pachifuwa pake, zovala zake osapsa?” (Miyambo 6:27) Mfundo ya palembali ndi yakuti, kuyamba kukondana ndi munthu wina muli kale pa banja kumabweretsa mavuto aakulu. (Yakobo 1:14, 15) Musamangoganizira kwambiri za mavuto amene angabwere pambuyo pake. Muziganizira zimene zachitika kale. Mukamasonyeza chikondi kwa munthu yemwe si mwamuna kapena mkazi wanu, mumakhala mukumulakwira mwamuna kapena mkazi wanu chifukwa chikondi chimene mukusonyeza winayo mumafunika kumusonyeza iyeyo.
Musamadzinamize. Mukamacheza kwambiri ndi munthu yemwe si mwamuna kapena mkazi wanu mukhoza kumaona kuti mukanachita bwino mukanakwatirana naye. Koma kuchita zimenezi n’kulakwa chifukwa mumakhala kuti mukuyerekezera zimene mnzanuyo amachita bwino ndi zimene mwamuna kapena mkazi wanu amalakwitsa. Muzikumbukiranso kuti mmene mumamvera mukakhala ndi mnzanuyo ndi mmenenso munkamvera poyamba mukakhala ndi mwamuna kapena mkazi wanu.—Lemba lothandiza: Yeremiya 17:9.
Dziikireni malire. Anthu amatchera alamu m’galimoto kapena m’nyumba n’cholinga choti asaberedwe. Mukhozanso kuchita chimodzimodzi ndi banja lanu. Baibulo limati: “Uteteze mtima wako.” (Miyambo 4:23) Kodi mungachite bwanji zimenezi? Mwina mungayese kuchita zotsatirazi:
Muzichita zinthu zothandiza anthu kudziwa mosavuta kuti muli pa banja. Mwachitsanzo, kuntchito mungaike zithunzi za mwamuna kapena mkazi wanu pamalo oonekera.—Lemba lothandiza: Genesis 2:24.
Muzisankhiratu zomwe mungachite komanso zomwe simungachite ndi munthu wina yemwe si mwamuna kapena mkazi wanu. Mwachitsanzo, sichingakhale chanzeru kumakambirana ndi munthuyo mavuto a m’banja mwanu. Simuyeneranso kupita kokadya ndi munthu amene mumagwira naye ntchito yemwe si mwamuna kapena mkazi mnzanu.
Ngati mumacheza kwambiri ndi munthu yemwe si mwamuna kapena mkazi mnzanu, muyenera kusiya. Ngati mukuona kuti n’zovuta, dzifunseni kuti mukuona choncho chifukwa chiyani. M’malo modera nkhawa kwambiri za kucheza kwanu ndi mnzanuyo, muziganizira kwambiri za mwamuna kapena mkazi wanu ndipo muziyesetsa kuteteza banja lanu.—Lemba lothandiza: Miyambo 5:18, 19.